Μπάχαλα και Προλεταριακή Cultούρα: 2011\nΑναρτήθηκε από Bezmotivnik στις 11:59 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΑναρτήθηκε από Bezmotivnik στις 6:01 μ.μ. 1 σχόλιο: Σύνδεσμοι σε αυτήν την ανάρτηση\nΚι αν υπάρχει, πόσα μπορεί να πιάσει στην αγορά;\nΝέα από την Καμπάνια "Ένα καφενείο για την Τσιάπας":\nΤο κινηματοπωλείο "άνευ αρχών" μετά από μια κρίση της εθελοντικής εργασίας (αντανάκλαση της γενικότερης κρίσης), ενημερώνει ότι ξανανοίγει τις πόρτες του, αυτήν τη φορά με ημερομίσθια νομή των εσόδων και "ένα προαποφασισμένο ποσοστό να κατατίθεται σε κινηματικούς σκοπούς", όπως τα Starbucks διαθέτουν ένα προκαθορισμένο ποσοστό των εσόδων τους στη διάσωση των rainforests, αυξάνοντας την κατανάλωση της ευαισθητοποιημένης πελατείας τους.\nΕίστε λοιπόν άτομο με πολιτική συνείδηση και θέλετε να απολαύσετε το μπυρόνι σας έξω απ' τις συνηθισμένες νόρμες, ανατρέποντας τις συμβατικές κοινωνικές σχέσεις, αλλά καί να ενισχύσετε τον κινηματικό κορβανά; Το άνευ αρχών είναι το μαγαζί-πολιτικό ζυμωτήρι για σας.\nΟ κακοπροαίρετος αναγνώστης ίσως αναρωτηθεί: Οκ, οι πρώην εθελοντές-εργαζόμενοι θα αυτοϋποτιμούν πλέον την εργασία τους (τουλάχιστον μέχρι το σημείο που η καπιταλιστική κρίση θα θέσει επιτακτικά το ζήτημα της αναπαραγωγής της εργατικής δύναμης όσο και του ίδιου του εμπορευματικού κύκλου), ώστε να διατηρήσουν σχετικά ανταγωνιστικές τιμές σε σχέση με τον κλάδο, προκειμένου ένα μέρος της υπεραξίας που θα μπορούσαν να τσεπώσουν να πάει στο "κίνημα". Ας πούμε ότι αυτό είναι το μέρος είναι ένα Χ% της τελικής τιμής του μπυρονιού μας. Τί γίνεται όμως με το υπόλοιπο 100-Χ;\nΠαρά τις αναβιώσεις της αυτοδιαχείρισης με πιο πρόσφατη αυτήν της συνέλευσης της πλ. Συντάγματος, φαίνεται πως ελάχιστοι έλληνες είναι διατεθειμένοι να γυρίσουν στον πρωτογενή, να σηκώσουν τα μανίκια και να πιάσουν τα σφυριά και τα δρεπάνια για να χτίσουν συνεργατικά κι αλληλέγγυα την μεγάλη Ελλάδα του Χότζα και του Καζάκη. Αν και η συνέλευση του Λ. Πύργου έκανε κάποια βήματα προτείνοντας την εθελοντική εργασία των ανέργων μελών της στον καλλωπισμό της πόλης κατά το παράδειγμα της Ουγγαρίας, δεν υπάρχουν ακόμα στοιχεία για επέκταση της αλληλέγγυας και συνεργατικής απασχόλησης στη ζυθοβιομηχανία.\nΚατά συνέπεια, θα ήταν βάσιμο να υποθέσουμε ότι, πλην του υπέρ κινήματος ποσοστού, ισχύουν στο ακέραιο οι καπιταλιστικές σχέσεις. Που θα πει, κάποια αφεντικά (του εργοστασίου παραγωγής, των μεταφορών, του εξοπλισμού) βγάζουν κέρδος, ενώ κάποιοι εργάτες υφίστανται εκμετάλλευση (και μάλιστα τόσο περισσότερη όσο περισσότερα μπυρόνια θα παραχθούν/θα καταναλωθούν, κοίτα να δεις) και τα λοιπά μπανάλ αριστερίστικα.\nΒέβαια, ο κινηματικός καταναλωτής θα πει -και με το δίκιο του: εντάξει, δεν είναι και Η επανάσταση, αλλά εκεί που θα πιείς το μπυρόνι σου σ' ένα άλλο μαγαζί, πίνοντάς το σ' αυτό, στηρίζεις και το κίνημα. Χμ. Δεν είμαι καθόλου σίγουρος γι αυτό. Στην περίπτωση που το καταναλωτικό κοινό είναι και μέρος του κινήματος (ιδανικά ολόκληρο το κίνημα, που θα πρεπε να στηρίζει τέτοια εγχειρήματα και μπλα μπλα μπλα), τότε δεν έχουμε παρά μια μετατόπιση κεφαλαίου από την μια τσέπη του κινήματος στην άλλη, και μάλιστα για κάθε 100 ευρώ που βγαίνουν απ' την μια τσέπη (της κατανάλωσης), μόλις Χ ευρώ επιστρέφονται στο κίνημα, ενώ τα υπόλοιπα 100-Χ καλύπτουν τα διάφορα έξοδα, και κυρίως την κερδοφορία των σχετικών αφεντικών (του εργοστασίου παραγωγής κλπ).\nΓια να υπάρχει ουσιαστικό κέρδος για το "κίνημα" σ' αυτό το σχήμα, θα πρέπει το καταναλωτικό κοινό να συμπίπτει όσο το δυνατόν λιγότερο με το κίνημα, διακρίνοντας όσο το δυνατόν περισσότερο απ' την μια τους ακτιβιστές του κινήματος που χρήζουν οικονομικής ενίσχυσης, κι απ' την άλλη ένα καταναλωτικό κοινό συμπαθείας που θα τσοντάρει τα απαραίτητα κεφάλαια, χωρίς όμως να δραστηριοποιείται στο κίνημα άρα να αξιώνει και χρήση των χρημάτων αυτών (διαφορετικά επιστρέφουμε στο προηγούμενο σχήμα). Με λίγα λόγια, η πρακτική επιτυχία ενός τέτοιου εγχειρήματος, η κερδοφορία του, είναι ανάλογη της ικανότητάς του να κρατάει τους συμπαθούντες ανενεργούς, σε ρόλο καταναλωτή (όπως λειτουργούν για παράδειγμα τα ζωοαπελευθερωτικά κινήματα).\nΤο όποιο οικονομικό όφελος από την άλλη είναι αμελητέο μπρος στις συνέπειες της διαμεσολάβησης από το εμπόρευμα. Οπότε γιατί να μη βάζει το κάθε πρόσωπο ή συλλογικότητα του κινήματος τα λεφτά απ' την τσέπη τους για τις κινηματικές δραστηριότητες, αντί να τα πληρώνει σε μπύρες, καταβάλλοντας κάθε φορά έναν φόρο της τάξης του 100-Χ στο εμπόρευμα;\nΓιατί όμως ένα καφενείο κι όχι για παράδειγμα ένα δικηγορικό γραφείο; Θα χτυπούσε άραγε άσχημα ένα δικηγορικό γραφείο που θα καλούσε τους συντρόφους να το προτιμούν για τις υποθέσεις τους, καθώς θα έδινε ένα προαποφασισμένο ποσοστό στο κίνημα; ένα μπουρδέλο που θα πλήρωνε ένα μικρό νταβατζηλίκι και στο κίνημα;\nΓια να είμαστε δίκαιοι, η μεσολάβηση της "πολιτικής ζύμωσης" απ' το καφενειακό εμπόρευμα δεν είναι κάποια θλιβερή καινοτομία του "άνευ αρχών". Όλα τα προηγούμενα χρόνια, ήταν επιλογή του κινήματος, ίσως όχι συνειδητή αλλά σίγουρα μαζική και γενικά αποδεκτή, ο χώρος της πολιτικής ζύμωσης να γίνουν τα καφενεία, κι όχι πχ. οι πλατείες, τα πανεπιστημιακά αμφιθέατρα, ή άλλοι δημόσιοι χώροι που έπαιξαν κατά καιρούς έναν τέτοιο ρόλο. Η κινηματική πρόσοδος στην κατάσταση αυτή είναι αποτέλεσμα κι όχι αιτία της.\nΞαναγυρνάμε λοιπόν σ' ένα ζήτημα που είδαμε και προηγουμένως. Πώς και γιατί το κίνημα επέλεξε να μεσολαβήσει τη δραστηριότητά του με το εμπόρευμα, και να γίνει το πειραματόζωο νέων μορφών εργασίας; Ακόμα, ποιά θα ήταν η ανάπτυξη και τα όρια μιας τέτοιας κατάστασης;\nΖούμε για την μέρα που το αλληλέγγυο αυτοθεσμισμένο νόμισμα θα ξεπεράσει σε ισοτιμία την νέα δραχμή.\nΑναρτήθηκε από Bezmotivnik στις 4:10 μ.μ. 5 σχόλια: Σύνδεσμοι σε αυτήν την ανάρτηση\nΕτικέτες Αυτοδιαχειριστική δυστοπία, Ελλάδα, εργασία, καταναλωτισμός, οικονομική κρίση\nΥπάρχει πια προλεταριακή κουλτούρα;\nΥπάρχει σήμερα τραγούδι που να λέει τίποτα άλλο στους εργάτες παρά "κανονίστε να γίνετε πλούσιοι" ή να μη λέει απολύτως τίποτα; Και γενικότερα, υπάρχει πια προλεταριακή κουλτούρα με διαφορετικές αξίες και θεσμούς απ' του κεφαλαίου; Κι αν υπήρχε κάποτε, τί μεσολάβησε;\nστις επόμενες συνεδρίες: τυπική και πραγματική υπαγωγή, κρίση και αναδιάρθρωση, προλεταριακή θετικότητα κι αρνητικότητα και άλλα πολλά.\nΑναρτήθηκε από Bezmotivnik στις 4:08 μ.μ. 3 σχόλια: Σύνδεσμοι σε αυτήν την ανάρτηση\nΕτικέτες με πιάνει κρίση\nΑναρτήθηκε από Bezmotivnik στις 12:05 π.μ. 3 σχόλια: Σύνδεσμοι σε αυτήν την ανάρτηση\nΑναρτήθηκε από Bezmotivnik στις 2:14 π.μ. 2 σχόλια: Σύνδεσμοι σε αυτήν την ανάρτηση\nΑναρτήθηκε από Bezmotivnik στις 10:13 μ.μ. 2 σχόλια: Σύνδεσμοι σε αυτήν την ανάρτηση\nΑναρτήθηκε από Bezmotivnik στις 9:08 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΑναρτήθηκε από Bezmotivnik στις 11:14 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΑναρτήθηκε από Bezmotivnik στις 9:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση


Ο Δήμος Κηφισιάς παρέχει δωρεάν έλεγχο όρασης για την αμβλυωπία.\nΔημοσιεύτηκε στις Τετάρτη, 22 Νοεμβρίου 2017 15:34\nΜε στόχο την ευαισθητοποίηση του κοινού σε θέματα δημόσιας υγείας, ο Δήμος Κηφισιάς πραγματοποιεί δωρεάν έλεγχο όρασης για την αμβλυωπία σε όλα τα παιδιά Νηπιαγωγείου και Δημοτικού του Δήμου.\nΟ έλεγχος θα πραγματοποιηθεί από τον Οφθαλμίατρο-Χειρουργό Λεωνίδα Παπαδόπουλο, ο οποίος διαθέτει τον κατάλληλο φορητό επιστημονικό εξοπλισμό, στο ΚΑΠΗ Ν. Ερυθραίας (Κώστα Βάρναλη 58) την Κυριακή 26/11 και Κυριακή 3/12 9:00-14:00.\nΗ αμβλυωπία (τεμπέλικο μάτι) αποτελεί μία οφθαλμολογική πάθηση κατά την οποία συνήθως ο ένας οφθαλμός του ασθενούς έχει μειωμένη όραση η οποία δεν διορθώνεται με γυαλιά οράσεως.\nΗ πιο συχνή αιτία της αμβλυωπίας είναι η ύπαρξη μιας διαθλαστικής ανωμαλίας (υπερμετρωπία, αστιγματισμός, μυωπία) στον ένα από τους δύο οφθαλμούς από παιδική ηλικία.\nΑυτό έχει ως αποτέλεσμα ο ένας οφθαλμός να έχει καλή όραση ενώ ο άλλος οφθαλμός με τη διαθλαστική ανωμαλία να έχει θολή.\nΩς συνέπεια αυτού το μικρό παιδί δεν παραπονιέται δεδομένου ότι βλέπει επαρκώς με τον υγιή οφθαλμό και για αυτό η οφθαλμολογική εξέταση δεν επισπεύδεται.\nΚαθ’ όλη τη διάρκεια που η κατάσταση αυτή μένει αδιάγνωστη και αθεράπευτη, ο εγκέφαλος δέχεται μια καθαρή εικόνα από τον υγιή οφθαλμό και μία θολή από τον παθολογικό.


Aθλητικός Ποδοσφαιρικός Όμιλος Αγίου Ισιδώρου\nΑποθεώθηκε ο θρύλος\nΣάββατο 8 Αυγούστου 2010, ώρα 19:30, τόπος Άγιος Ισίδωρος. Ο Νίκος Γκάλης καταφτάνει, μαζί με τη σύζυγο του και την 4χρονη κορούλα του Στέλλα, στην ιδιαίτερη πατρίδα του. Η ηρεμία που πρόσφερε στην οικογένεια Γκάλη η πανέμορφη διαδρομή, οι ήχοι της φύσης και οι ομορφιές της Ρόδου, έδωσαν τη θέση τους σε κάτι άλλο μαγικό. Το αυτοκίνητο που μετέφερε τον «θρύλο» του ελληνικού μπάσκετ και «Αϊσιδερίτη» στην καταγωγή Νίκο Γκάλη, έφτασε στην πατρίδα του. Στον τόπο καταγωγής του πατέρα του! Η συνέχεια ήταν βγαλμένη ίσως από τα πλέον συγκινητικά όνειρα που έχει δει ο Νίκος Γκάλης! Δεν το περίμενε ούτε ο ίδιος! Η απόλυτη αποθέωση, η απόλυτη τιμή για τον άνθρωπο που τίμησε όλους τους Έλληνες! Όλοι οι κάτοικοι του Αγίου Ισιδώρου, του Δήμου Ατταβύρου και πολλοί από τη Ρόδο ήταν εκεί! Οι δρόμοι είχαν κατακλυστεί από κόσμο, το ίδιο και η πλατεία του Αγίου Ισιδώρου. Μετά από 23 ολόκληρα χρόνια ο Νίκος Γκάλης βρέθηκε χθες στο πατρογονικό του χωριό, εκεί όπου γεννήθηκε ο πατέρας του Γιώργος Γεωργαλής, εκεί όπου γράφτηκε η ιστορία!\nΤα καφενεία του χωριού γέμισαν από μικρά παιδιά, που έμαθαν για τον Νίκο Γκάλη, από μεγαλύτερους που έζησαν τα καλύτερα τους χρόνια με τον «Νικ» και από ηλικιωμένους συγχωριανούς του, που πάντα είχαν να πουν ένα καλό λόγο για τον κυρ-Γιώργη και την οικογένεια του. Ήταν όλοι τους εκεί! Η απόλυτη αποθέωση! Το αυτοκίνητο που οδηγούσε ο φίλος του και συμπαίκτης του στον Άρη Βαγγέλης Αθανασιάδης σταμάτησε από νωρίς, αφού ο Νίκος Γκάλης ήθελε να περπατήσει στους δρόμους του χωριού. Ήθελε να γευθεί από κοντά την αύρα και την φιλοξενία των ανθρώπων του Αγίου Ισιδώρου. Τον υποδέχθηκε ο πρώτος του ξάδερφος Στέλιος Γεωργαλής μαζί με τα αδέρφια του Γιάννη και Μαρία. Όλοι ήθελαν να του σφίξουν το χέρι. Είναι αυτός που έβαλε το μπάσκετ στα σπίτια των Ελλήνων, είναι αυτός, χάρη στον οποίο μία ολόκληρη χώρα ξαναγεννήθηκε το αξέχαστο 1987!\nΚαι μάλιστα η αρχή ήταν απλά μία πρόγευση για τη συνέχεια. Περίπου 200-300 μέτρα από το σημείο εκκίνησης του Νίκου Γκάλη, ακριβώς έξω από τον Ιερό Ναό του Αγίου Ισιδώρου, επικρατούσε πανικός! Το ευχάριστο μαντάτο διαδόθηκε γρήγορα σε όλο το χωριό. Έξω από την αίθουσα εκδηλώσεων είχαν συγκεντρωθεί περισσότερα από 400 άτομα, για να υποδεχθούν με θερμό χειροκρότημα τον άνθρωπο τους, τον Νίκο Γκάλη. Εκεί ήταν ο βουλευτής Δωδεκανήσου Στάθης Κουσουρνάς, ο νομάρχης Δωδεκανήσου Γιάννης Μαχαιρίδης, οι αντινομάρχες Φώτης Χατζηδιάκος και Τζένη Φάκκα, καθώς και εκπρόσωποι του Δήμου Ατταβύρου. Η αντιδήμαρχος Δέσποινα Καραγιάννη και Σταματία Μαστροσαββάκη, η πρόεδρος του Δ.Σ. Ιωάννα Ζαφειροπούλου, ο δημοτικός σύμβουλος και πρώην δήμαρχος Παναγιώτης Κυριακούλης, ο πρόεδρος του τοπικού συμβουλίου Σταμάτης Πετράκης και ο δημοτικός σύμβουλος Παρασκευάς Σάββενας. Φυσικά και εκπρόσωποι της πυροσβεστικής και της αστυνομίας. Μοναδικός απών ο δήμαρχος Αταβύρου Νίκος Τσουκαλάς, ο οποίος βρισκόταν στη Θεσσαλονίκη για ένα οικογενειακό πρόβλημα.\nΣτην είσοδο της αίθουσας εκδηλώσεων και αφού χαιρετήθηκε με όλα τα πολιτικά πρόσωπα και όχι μόνο, ο Νίκος Γκάλης πήρε μία ανθοδέσμη από ένα κορίτσι, το οποίο ήταν στην χορευτική ομάδα του Δήμου, ενώ στη συνέχεια ο «Νικ» βούρκωσε. Αιτία; Στην είσοδο της αίθουσας ήταν καλυμμένη με ελληνική σημαία, η πινακίδα που έφερε το όνομα του: «Αίθουσα πολιτιστικών εκδηλώσεων Νίκος Γκάλης». Το πρόσωπο του «Νικ» άλλαξε, η συγκίνηση του ήταν τεράστια, βλέποντας το όνομα του γραμμένο εκεί. Αμέσως μετά έκοψε την κορδέλα και όλοι εισήλθαν στη νεότευκτη αίθουσα, όπου ακολούθησαν οι ομιλίες των πολιτικών φορέων και φυσικά του Νίκου Γκάλη.\nΆπαντες πρόσφεραν αναμνηστικά δώρα στον ίδιο (τιμητικές πλακέτες, λευκώματα κτλ), ενώ ο νομάρχης του χάρισε αναμνηστικά γραμματόσημα από τα 60 χρόνια απελευθέρωσης της Δωδεκανήσου. Επίσης ο πρόεδρος του ποδοσφαιρικού Αγίου Ισιδώρου Διακοπαρασκευάς Βαγγέλης έδωσε στον Νίκο Γκάλη μία φανέλα της ομάδας, στην οποία αναγραφόταν το όνομα του.\nΑκολούθησαν οι τοπικοί χοροί με τις παραδοσιακές στολές και η βραδιά τελείωσε με τον καλύτερο δυνατό τρόπο. Ήταν μία διαφορετική βραδιά. Ήταν μία συγκινητική νύχτα τόσο για τον Νίκο Γκάλη όσο και για τον Άγιο Ισίδωρο, για τη Ρόδο, για τα Δωδεκάνησα. Ο «δικός μας» Νίκος Γκάλης ήταν εκεί, στο πατρογονικό του χωριό, στο μέρος της καταγωγής του. 23 χρόνια μετά την πρώτη επίσκεψη του άλλαξαν πολλά αλλά και τίποτα! Δεν άλλαξε η αγάπη των ανθρώπων για το Νίκο Γκάλη. Δεν χάθηκαν οι αναμνήσεις που μας χάρισε γενναιόδωρα σε όλη την πορεία του.\nΝίκο σε ευχαριστούμε, εις το επανιδείν!\nΜάκης Δούβαλης (Πηγή: www.12soccer.gr)\n© agios isidoros 2010


ΟΑΣΚ: Τι είπε και τι... δεν είπε ο Στύλιος στην Κέρκυρα - CorfuPress.com\nΑνακοίνωση της ΟΑΣΚ με αφορμή την πρόσφατη επίσκεψη του Υφυπουργού Αγροτικής Ανάπτυξης στην Κέρκυρα.\nΤην Κέρκυρα επισκέφτηκε πρόσφατα ο υφυπουργός Αγροτικής Ανάπτυξης κ. Γ. Στύλιος στο πλαίσιο της δημόσιας διαβούλευσης για την νέα ΚΑΠ 2023-2027. Ήρθε να μας μιλήσει για τα καλά της νέας ΚΑΠ που στόχο έχει τη συγκέντρωση της παραγωγής και σε μια πορεία της συγκέντρωσης της γης, του φυτικού και ζωικού κεφαλαίου σε λίγα χέρια και σε μεγάλες επιχειρήσεις.\nΚουβέντα δεν είπε για το μεγάλο κόστος παραγωγής με την αύξηση τιμών όλων των αγροεδοφίων (λιπάσματα, δίχτυα, φάρμακα κλπ), του πετρελαίου, του ρεύματος.\nΚουβέντα δεν είπε για την χαμηλή τιμή του λαδιού και των άλλων αγροτικών προϊόντων που την καθορίζουν οι μεγαλοέμποροι μαζι με τις μεταποιητικές βιομηχανίες με κριτήριο την κερδοφορία τους.\nΚουβέντα δεν είπε για το κύμα της ακρίβεια που ροκανίζει το συνεχώς μειωμένο αγροτικό-λαϊκό εισόδημα.\nΚουβέντα δεν είπε για τις ζημιές που έχουν πάθει οι ελαιοπαραγωγοί με αποτέλεσμα τη μείωση της παραγωγής. Τα ψίχουλα που δόθηκαν την προηγούμενη καλλιεργητική περίοδο μόνο στους κατά κύριο επάγγελμα αγρότες με τίποτα δεν κάλυψαν τις ζημιά.\nΚουβέντα δεν είπε για την προβληματική αγροτική οδοποιία και την ανύπαρκτη χρηματοδότησης της.\nΕπίσης οι ελαιοπαραγωγοί και γενικότερα αγροτοκτηνοτρόφοι έχουν βιώσει στο πετσί τους τις συνέπειες της ΚΑΠ και των αντιλαϊκών πολιτικών των κυβερνήσεων με τη συνεχή μείωση των επιδοτήσεων και το κόψιμο τους σε όποιους έπαιρναν μέχρι 250Ευρώ, με τον διαχωρισμό των αγροτών σε κατά κύριο επάγγελμα και μη, με υπέρογκους φόρους, ασφαλιστικές εισφορές, ΕΝΦΙΑ, χαράτσια, με την ανάρτηση των δασικών χαρτών κ.λπ.\nΧιλιάδες είναι οι ελαιοπαραγωγοί που αναγκάζονται να δουλεύουν εποχιακά, κύρια στο τουρισμό που αποτελεί μονοκαλλιέργεια στην Κέρκυρα, για να συμπληρώσουν το πενιχρό αγροτικό εισόδημά τους.\nΑς σταματήσει λοιπόν η κυβέρνηση να μας εμπαίζει διαφημίζοντας την ΚΑΠ και με κάτι ψίχουλα που πετάει κατά καιρούς όπως πρόσφατα με την περίφημη επιστροφή φόρου κατανάλωσης στο πετρέλαιο που αφορά λίγους προσπαθώντας να σπείρει τον διχασμό ανάμεσά μας. Το λέμε καθαρά ότι δεν κάνουμε βήμα πίσω από το δίκαιο αίτημά μας για αφορολόγητο πετρέλαιο, που ήταν προεκλογική δέσμευση της κυβέρνησης και το δίνει απλόχερα μαζί με άλλα προνόμια στους εφοπλιστές.\nΟι ελαιοπαραγωγοί της Κέρκυρας και γενικότερα οι αγροτοκτηνοτρόφοι γνωρίσουμε πολύ καλά ότι η δύναμή μας είναι οι αγροτικοί σύλλογοι, η Ομοσπονδία μας, ο πανελλαδικός συντονισμός με την Πανελλαδική Επιτροπή των Μπλόκων και όπλο οι αγώνες μας. Οι αγώνες ενάντια στην ΚΑΠ και στις αντιλαϊκές πολιτικές των εκάστοτε κυβερνήσεων έφεραν τις κατακτήσεις όπως το αφορολόγητο. Δεν μας χάρισε τίποτα καμία κυβέρνηση.\nΣτο χέρι μας είναι να εμπιστευτούμε τη δύναμή μας. Να γίνουμε πιο πολλοί, πιο δυνατοί, πιο αποφασισμένοι. Συσπειρωμένοι στους αγροτικούς συλλόγους, φτιάχνοντας καινούργιους, δυναμώνοντας την Ομοσπονδία μας. Έχουμε τη δύναμη να επιβάλλουμε το δίκαιο των διεκδικήσεων μας:\n-Άμεση αποζημίωση των ελαιοπαραγωγών για την ακαρπία του ελαιώνα.\n-Κατώτερες εγγυημένες τιμές στο λάδι και τα άλλα αγροτικά προϊόντα, που να μας εξασφαλίζουν μια αξιοπρεπή διαβίωση. Μέτρα προστασίας απ’ την ασυδοσία των εμποροβιομηχάνων που αισχροκερδούν στις πλάτες μας.\n-Μείωση του κόστους παραγωγής με αφορολόγητο πετρέλαιο, με μείωση του τιμολογίου του αγροτικού ρεύματος στο 50%, με κατάργηση του ΦΠΑ στα αγροεφόδια. Μείωση του κόστους ζωής για να ζήσουμε τις οικογένειες μας\n-Να σταματήσει το πετσόκομα των επιδοτήσεων. Η επιδότηση να συνδεθεί με την παραγωγή. Να μην επιστραφεί καμία επιδότηση εξ αιτίας των δασικών χαρτών.\n-Άμεση αλλαγή του κανονισμού του ΕΛΓΑ ώστε να ασφαλίζει και να αποζημιώνει στο 100% την παραγωγή και το κεφάλαιο απ’ όλους τους φυσικούς κινδύνους και νόσους.\n-Αφορολόγητο εισόδημα στα 12.000 ευρώ συν 3.000 ευρώ για κάθε παιδί. Κατάργηση των τεκμηρίων διαβίωσης\n-Να μην χρησιμοποιηθούν οι δασικοί χάρτες και γενικότερα η δασική πολιτική ως εργαλείο ομηρίας των λαϊκών στρωμάτων και επιτάχυνσης των κερδοφόρων επενδυτικών σχεδίων των ομίλων.\n-Να ληφθούν όλα τα απαραίτητα διοικητικά μετρά από το κράτος, ώστε να μην επιβαρυνθούμε από διαδικασίες που το ίδιο το κράτος μας ανάγκασε να μπούμε και χωρίς δική μας ευθύνη.\n-Να εξασφαλιστεί παράταση του χρόνου ενστάσεων – αντιρρήσεων λόγω των δυσκολιών που προκύπτουν από την πανδημία.\n-Ριζική αναθεώρηση του πλαισίου, των κριτηρίων και των στόχων των δασικών χαρτών στην κατεύθυνση αντιμετώπισης των σύγχρονων λαϊκών αναγκών.\n-Να υπάρξει κρατική χρηματοδότηση για τα απαραίτητα έργα για την αγροτική οδοποιία.\n-Μέτρα στήριξης του δημόσιου συστήματος Υγείας, του Νοσοκομείου και των Κέντρων Υγείας στην ύπαιθρο με προσλήψεις μόνιμου προσωπικού και εξοπλισμού μηχανημάτων.\n-Μέτρα προστασίας στα σχολεία για να μην γίνουν πηγή μόλυνσης για όλους. 15 μαθητές το ανώτερο σε κάθε τμήμα.


Super League - Θετικά είναι τα μηνύματα για το γήπεδο της ΑΕΚ :: Athletic Radio 104,2\nAthletic Radio 104,2 > Super League > Θετικά είναι τα μηνύματα για το γήπεδο της ΑΕΚ\nΘετικά είναι τα μηνύματα για το γήπεδο της ΑΕΚ\nΟ Μελισσανίδης δείχνει ιδιαίτερα… ζεστός και έχοντας για συμπαίκτες επιφανείς ΑΕΚτζήδες.\nΔημοσίευση: 01 Μαΐ 2013, 14:21 Eπιμέλεια: Athletic Radio\nΌλο θετικά μηνύματα προκύπτουν σχετικά με το θέμα της ανέγερσης του γηπέδου της ΑΕΚ στη Νέα Φιλαδέλφεια!\nΟ Μελισσανίδης δείχνει ιδιαίτερα… ζεστός και έχοντας για συμπαίκτες επιφανείς ΑΕΚτζήδες, όπως οι Χατζηϊωάννου, Παππάς και αρκετοί ακόμη προχωράει την υπόθεση.\nΟ δήμος της περιοχής είναι και αυτός θετικός και θα βοηθήσει σε ότι χρειαστεί, όπως και η Πολιτείας καθώς θα πρόκειται για ένα έργο που θα βοηθήσει την πόλη να εξελέγχει, αλλά και θα δώσει πολλές θέσεις εργασίας.\nΤο ποσό που θα χρειαστεί αναμένεται να είναι κοντά στα 50 με 60 εκατομμύρια ευρώ και θα καλυφθεί από τους προαναφερθέντες επιφανείς ΑΕΚτζήδες, από την κατασκευάστρια εταιρεία, από τις εμπορικές χρήσεις, αλλά και την… ονομασία του γηπέδου!\nΗ απόσβεση, μάλιστα, αναμένεται να γίνει σύντομα αν αναλογιστεί κανείς τη… δίψα των φίλων της Ένωσης να επιστρέψει η ομάδα στη φυσική της έδρα!\nΑν καταφέρει και σε δύο χρόνια να μπει στο γήπεδο, όντας στην Super League τότε αυτό θα είναι και το ιδανικό σενάριο!\nΟι διαδικασίες αναμένεται να είναι γρήγορες, καθώς θα γίνουν οι απαραίτητες συναντήσεις με τον δήμο και την Πολιτείας, ενώ θα συσταθεί μία επιτροπή για να… τρέξει το πρότζεκτ, το οποίο θα έχει ως μπούσουλα το πλάνο του 2005 από τον αρχιτέκτονα Στέλιο Αγιοστρατίτη.


prototypia: ΑΠΟΚΑΤΑΣΤΑΣΗ ΦΘΟΡΩΝ ΣΤΟ 17ο ΔΗΜΟΤΙΚΟ ΣΧΟΛΕΙΟ ΑΓΡΙΝΙΟΥ\nΑΠΟΚΑΤΑΣΤΑΣΗ ΦΘΟΡΩΝ ΣΤΟ 17ο ΔΗΜΟΤΙΚΟ ΣΧΟΛΕΙΟ ΑΓΡΙΝΙΟΥ\nΟλοκληρώθηκαν οι εργασίες αποκατάστασης φθορών στο 17ο Δημοτικό Σχολείο Αγρινίου. Συνεργεία του Δήμου εργάστηκαν εντατικά ώστε ν’ αντιμετωπιστούν οι ζημιές που προκλήθηκαν στον αύλειο χώρο.\nΟ Αντιδήμαρχος Σπύρος Αδάμης αναφέρθηκε στις παρεμβάσεις που έγιναν προκειμένου να διασφαλιστεί η απρόσκοπτη λειτουργία του συγκεκριμένου σχολείου: «Η αναβάθμιση και η φροντίδα των σχολικών υποδομών είναι προτεραιότητα και υποχρέωση μας απέναντι στην εκπαιδευτική κοινότητα. Στο 17ο Δημοτικό Σχολείο σημειώθηκε, δυστυχώς, «επιδρομή» από εξωσχολικούς οι οποίοι κατέστρεψαν μέρος του συστήματος ύδρευσης αλλά και το πράσινο.\nΑποκαταστήσαμε σε μεγάλο βαθμό τις φθορές και...\nπροχωρήσαμε σε διαμόρφωση του χώρου φυτεύοντας φυλλοβόλα και αειθαλή δένδρα τα οποία οι μαθητές θα μπορούν να περιποιούνται κατά την διάρκεια της σχολικής χρονιάς.\nΉδη την θερινή περίοδο συνεχίσαμε τις παρεμβάσεις έτσι ώστε να εξασφαλίσουμε την καλή λειτουργία των σχολικών μονάδων. Αντίστοιχες εργασίες έγιναν στο 3ο και το 13ο Δημοτικό Σχολείο, στο Αγγελόκαστρο και το 7ο Νηπιαγωγείο ενώ ήδη είναι σε εξέλιξη εργασίες συντήρησης των αύλειων χώρων με κοπή χόρτων και κλάδεμα των δένδρων σε όλα τα σχολεία της Πρωτοβάθμιας και Δευτεροβάθμιας Εκπαίδευσης ».


Προορισμός Θεσσαλονίκη | Aboutickets\nΑεροπορικά εισιτήρια για Θεσσαλονίκη.\n70 €Αθήνα για ΘεσσαλονίκηΧανιά για ΘεσσαλονίκηΡόδος για ΘεσσαλονίκηΣαντορίνη για ΘεσσαλονίκηΚαβάλα για Θεσσαλονίκη\nΠτήσεις από Ελλάδα για Θεσσαλονίκη\nΟ νομός Θεσσαλονίκης μαζί με τη Χαλκιδική αποτελούν το κέντρο της Μακεδονίας, συγκεντρώνοντας το ενδιαφέρον χιλιάδων τουριστών κάθε χρόνο όχι μόνο από το εξωτερικό αλλά και από όλη την υπόλοιπη Ελλάδα. Κλείστε φθηνά αεροπορικά εισιτήρια και απολαύστε τον μοναδικό συνδιασμό της ορεινής μακεδονικής γης με τις υπέροχες παραλίες, τα αρχαιολογικά και θρησκευτικά μνημεία και τη μακραίωνη ιστορία, που μαγνητίζουν τους επισκέπτες της. Η Θεσσαλονίκη είναι η πρωτεύουσα της Μακεδονίας και συμπρωτεύουσα της Ελλάδας είναι μια πόλη που έχει ξεπεράσει τα 2300 χρόνια ζωής.\nΑπό Ελλάδα για Θεσσαλονίκη πετάμε με απευθείας πτήσεις των:\nAegean Airlines Olympic Air\nΠληροφορίες για Θεσσαλονίκη\nΜεγάλο κεφάλαιο στην ιστορία της Μακεδονίας και βέβαια της Θεσσαλονίκης, υπήρξε ο γιος του βασιλιά Φίλιππου Μέγας Αλέξανδρος. Πρώτος αυτός συλλαμβάνει το όραμα μιας μεγάλης, ενωμένης Ελλάδας και οδηγεί τους Έλληνες στα βάθη της Ασίας, ως τον Ινδό ποταμό, ιδρύοντας παντού πόλεις και διαδίδοντας την ελληνική γλώσσα και τον ελληνικό πολιτισμό σε όλο τον τότε γνωστό κόσμο. Χάρη στη γεωγραφική της θέση η Θεσσαλονίκη αναπτύχθηκε πολύ γρήγορα και εξελίχθηκε σε μητρόπολη του Δεύτερου τμήματος της Μακεδονίας παίρνοντας σταδιακά τα πρωτεία από την Πέλλα, γενέτειρα των Μακεδόνων βασιλέων.\nO Διεθνής Κρατικός Αερολιμένας Θεσσαλονίκης Μακεδονία (SKG SaloniKa Greece)\nβρίσκεται 15 χλμ. νοτιοανατολικά από την πόλη της Θεσσαλονίκης, στο Δήμο Θέρμης και είναι προσβάσιμο με τρένο και λεωφορείο.\nΜέσα στην Θεσσαλονίκη μπορείτε να μετακινηθείτε εύκολα και γρήγορα με τα λεωφορεία του ΟΑΣΘ και με ταξί\nΣε όλους τους κεντρικούς δρόμους της πόλης θα βρείτε αμέτρητα μπαράκια και καφέ με κοσμοπολίτικη ή πιο χαλαρή ατμόσφαιρα που απογειώνουν τη διάθεση κάθε μέρα και ώρα. Λίγο έξω απο το κέντρο, μεγάλα κλαμπ και μπουζούκια, αποτελούν εξαιρετικές επιλογές ενώ δεν ξεχνάμε και τα ιστορικά Λαδάδικα, την παλιά αγορά του Λιμανιού.\nΟ ναός του Αγίου Δημητρίου αποτελεί ένα από τα σημαντικότερα βυζαντινά μνημεία της Θεσσαλονίκης. Βρίσκεται στην ομώνυμη οδό και είναι πεντάκλιτη βασιλική με εγκάρσιο κλίτος και με πλούσιο ζωγραφικό και μαρμάρινο διάκοσμο με περίτεχνα κιονόκρανα. Στο υπόγειο του ναού βρίσκεται ο χώρος μαρτυρίου του Αγίου. Από τα ψηφιδωτά του, ξεχωρίζει αυτό που απεικονίζει τον ίδιο τον άγιο με δύο μικρά παιδιά και ένα άλλο, που απεικονίζει τον άγιο ανάμεσα στον επίσκοπο και στον έπαρχο οι οποίοι ανακαίνισαν το ναό. Ο σημερινός ναός κτίστηκε από τον επίσκοπο Ιωάννη τον 7ο αιώνα, στα ερείπια παλαιότερου ναού.\nΟ πολιτισμός είναι αναπτυγμένος σε όλες του τις μορφές στη Θεσσαλονίκη. Στην πόλη λειτουργούν πολλά μουσεία και κέντρα ψυχαγωγίας και πολιτιστικών εκδηλώσεων. Στην πόλη θα δείτε διάσπαρτα πολλά σημαντικά ιστορικά και θρησκευτικά μνημεία που καλύπτουν όλη την ιστορία της πόλης.\nΤο παλιό τμήμα της Θεσσαλονίκης, η Άνω Πόλη, αναπτύσσεται στις πλαγιές της αρχαίας ακρόπολης μέσα σε δαιδαλώδη δρομάκια και παλιά σπίτια ανατολίτικης τεχνοτροπίας.\nΗ σύγχρονη Κάτω Πόλη απλώνεται στα ανατολικά μέχρι το λιμάνι και χωρίζεται στα δυο από τις εγκαταστάσεις της Διεθνούς Έκθεσης Θεσσαλονίκης και το πάρκο του Λευκού Πύργου, του αντιπροσωπευτικότερου μνημείου της πόλης.\nΕδώ χτυπά η καρδιά της πόλης με παραδοσιακά καφενεδάκια που συνυπάρχουν αρμονικά με σύγχρονα καφέ, με φοιτητικά στέκια και ζαχαροπλαστεία γεμάτα γλυκούς πειρασμούς για τους οποίους φημίζεται η Θεσσαλονίκη.\nΈνα από τα πιο χαρακτηριστικά μνημεία της Θεσσαλονίκης είναι η Θριαμβική Αψίδα του Γαλερίου, γνωστή και ως Καμάρα, που βρίσκεται στην πάνω πλευρά της οδού Εγνατίας και σε μικρή απόσταση από την Ροτόντα.\nΑποτελεί ένα από τα πιο γνωστά σημεία συνάντησης των κατοίκων και επισκεπτών της πόλης.\nΟ ναός του Αγίου Δημητρίου αποτελεί ένα από τα σημαντικότερα βυζαντινά μνημεία της Θεσσαλονίκης.\nΒρίσκεται στην ομώνυμη οδό και είναι πεντάκλιτη βασιλική με εγκάρσιο κλίτος και με πλούσιο ζωγραφικό και μαρμάρινο διάκοσμο με περίτεχνα κιονόκρανα. Στο υπόγειο του ναού βρίσκεται ο χώρος μαρτυρίου του Αγίου. Από τα ψηφιδωτά του, ξεχωρίζει αυτό που απεικονίζει τον ίδιο τον άγιο με δύο μικρά παιδιά και ένα άλλο, που απεικονίζει τον άγιο ανάμεσα στον επίσκοπο και στον έπαρχο οι οποίοι ανακαίνισαν το ναό.\nΟ σημερινός ναός κτίστηκε από τον επίσκοπο Ιωάννη τον 7ο αιώνα, στα ερείπια παλαιότερου ναού.Ο Άγιος Δημήτριος θεωρείται προστάτης της πόλης της Θεσσαλονίκης και η μνήμη του γιορτάζεται κάθε χρόνο με σημαντικές εκδηλώσεις, ανάμεσα τους τα Δημήτρεια.


ΟΜΟΛΟΓΙΑ ΠΙΣΤΕΩΣ: Ιωσήφ μοναχού: O Όσιος Αθανάσιος ο Αθωνίτης\nΟ Άγιος Αθανάσιος, όπως αναφέρεται στον κατά πλάτος βίο του, κατήγετο από τα μέρη της Ανατολής, από την Τραπεζούντα. Μόλις ετελείωσε την έξωθεν παιδεία - ήτο φιλόλογος - ελκυσθείς υπό της Θείας Χάριτος, εγκατέλειψε τα εγκόσμια και προσεχώρησε στο μοναχισμό από νεαράς ηλικίας, υπό την πρόνοια του κατά σάρκα θείου του, του οσιωτάτου πατρός Μιχαήλ του Μαλεήνου. Όταν κάποτε, επεσκέφθησαν οι νεαροί στρατηγοί Νικηφόρος και Λέων, οι διαδραματίσαντες μετέπειτα σπουδαίο ρόλο στην Βυζαντινή Αυτοκρατορία, τον όσιο Μιχαήλ το Μαλεήνο, τον πνευματικό πατέρα του Αγίου Αθανασίου, για να εξομολογηθούν, ο Όσιος Μιχαήλ τους ωδήγησε στο μέρος όπου ησύχαζε ο Άγιος Αθανάσιος, τριακοντούτης τότε, λέγοντας τους ότι θέλει να τους επιδείξη ένα θησαυρό. Και μετά την συνάντησι και συνομιλία πού είχαν μαζί του, εθαύμασαν, διότι πραγματικά επρόκειτο περί ενός μεγάλου θησαυρού.\nΑπό τότε έλαβαν εντολή «αυτώ τούτω τω μοναχώ αναθέσθαι τους λογισμούς δια βίου παντός». Έκτοτε συνέχισαν οι, δύο μεγάλοι άνδρες να έχουν ως πνευματικό οδηγό τον Όσιο Αθανάσιο, έως τέλους του βίου τους. Με τον Νικηφόρο δε τόσο συνεδέθησαν, ώστε έδωσαν αμοιβαία υπόσχεση να ζήσουν πάντοτε μαζί σαν μοναχοί. Η υπόσχεση εκ μέρους του Νικηφόρου παρέμεινε ατελής, διότι ως στρατηγός εκλήθη να απελευθέρωση την Κρήτη από τους πειρατές, υστέρα όμως εβασίλευσε δια της βίας και εδολοφονήθη, χωρίς να κατορθώση να φυλάξη την υπόσχεσί του. Δεν έπαυσε όμως να προνοή της Μεγίστης Λαύρας του Αγίου Αθανασίου. Ο Όσιος Αθανάσιος, φεύγοντας από τα μέρη της Βιθυνίας, έρχεται στον Άθωνα. Επισκεφθείς τις Καρυές, κέντρο της τότε μοναστικής ζωής, δεν απεκάλυψε ποίος ήτο, αλλά προσεποιήθη τον αγράμματο και τον αγροίκο. Πολλές φορές ο Γέροντας του προσπαθούσε να του μάθη το αλφάβητο, για να διαβάζη την ακολουθία του. Αυτός όμως προσεποιείτο ότι δεν έχει τέτοια ικανότητα προς μάθησι. Στους γέροντες του Πρωτάτου πού παρακινούσαν τον γέροντα να μάθη τον υποτακτικό του γράμματα, απαντούσε με απλότητα, ότι είναι στενοκέφαλος και δεν μπορεί να μάθη. Τέλος όμως, απεκαλύφθη ποιος ήτο, από αυτούς που τον εγνώριζαν και ηναγκάσθη να ομολογήση ότι ήτο περιβόητος Αθανάσιος. Εφ' όσον πλέον έγινε γνωστός και δεν ημπορούσε να συνεχίση στην αφάνεια που τόσο αγαπούσε, εξεκίνησε περιερχόμενος το Άγιο Όρος, αναζητώντας κατάλληλο τόπο. Έφθασε μέχρι τα ανατολικότερα μέρη του Όρους, στα λεγόμενα Μελανά, όπου στην αρχή έμεινε για λίγο διάστημα εις ένα σπήλαιο τας ησυχαστική ζωή. Μετά όμως, επιμόνως παρακινούμενος από τον Νικηφόρο, άρχισε την ανέγερσι της Λαύρας. Πριν όμως καλά-καλά τελειώσει η ανοικοδόμηση της Μονής, ήλθε είδησι στον Άγιο, ότι ο Νικηφόρος έγινε αυτοκράτωρ. Με πολλή λύπη τότε ο Άγιος, διότι αυτό σήμαινε την εκ μέρους του Νικηφόρου αθέτηση της υποσχέσεως του πού είχε δώσει στον Θεό να γίνη μοναχός, αλλά και από ταπείνωσι, μισοδοξία και αγάπη προς την ησυχία, εγκαταλείπει την Λαύρα, στέλλει στον Νικηφόρο μια ελεγκτική επιστολή και με ένα μαθητή του, τον Αντώνιο, αναχωρεί για την Κύπρο. Ευρισκόμενος όμως στην Κύπρο λαμβάνει πληροφορία από τον Θεό να γυρίση πίσω, να αποτελειώση το έργο του. Γυρίζει λοιπόν πάλι πίσω και συνεχίζει το προηγούμενο του έργο. Και οικοδομώντας την Λαύρα ο Άγιος, έγινε στυλοβάτης της Αθωνικής μοναστικής ζωής.\nΚατώρθωσε να φέρη τα διάφορα μονήδρια, Σκήτας, και ησυχαστήρια πού ήσαν σε μια κατάστασι απομονώσεως, σε κοινωνία μεταξύ τους, αλλά και με τους ιδικούς του μαθητάς, πού ευρίσκοντο εντός της Μονής. Έτσι σιγά-σιγά ήρχοντο και υπετάσσοντο εις αυτόν. Έμεναν φυσικά στα ησυχαστήρια τους, αλλά πνευματικά εξηρτώντο από αυτόν. Και τότε πραγματικά προεκάλεσε την μεγάλη αυτή ισορροπία, επάνω στην οποία συνίσταται, εάν θέλωμε να είμεθα ειλικρινείς, η μακροβιότης του Αθωνικού μοναχισμού. Γι' αυτό και δικαίως πρέπει να ονομάζεται ο αναντικατάστατος, τρόπον τινά, ρυθμιστής, ηγούμενος και κυβερνήτης του Αθωνικού μοναχισμού. Επέτυχε, όπως είπα, το απρόσιτο, το διχασμένο και το μεμενωμένο των Πατέρων μέσα στον Άθωνα, να το ενώση υπό μίαν γνώμη, να αποδώση την ελευθερία στην προσωπικότητα, να πείση τον καθένα ότι μπορεί να γίνη μοναχός τηρώντας κατά δύναμι την Πατερική φιλοσοφία. Και εφήρμοσε πραγματικά το παρεμφερές ρήμα του Παύλου: «ο διακονών εν τη διακονία, ο προϊστάμενος εν σπουδή» και τρόπον τινά, «ο ησυχάζων εν τη νήψει». Γι’αυτό για μας τους αγιορείτας μοναχούς, ο Όσιος Αθανάσιος, δεν είναι ένας απλός Άγιος, από τους τόσους πολλούς, αλλά είναι κατ' εξαίρεσι ο πνευματικός Πατήρ πάντων. Στην προσωπικότητα του, στην πατρική του στοργή και πρόνοια, στην πεφωτισμένη του διάνοια, στην διακριτικότητα του, ευρίσκει ο κάθε ένας από μας, εις όλας τάς γενεάς, αυτό πού του αναλογεί και μπορεί κάλλιστα και απρόσκοπτα να συνεχίζη την πορεία του με την μακαριά ελπίδα ότι επιτυγχάνει στην μοναστική ζωή.\nΔύο πράγματα χαρακτηρίζουν κατ' εξαίρεσι τον μεγάλο αυτό φωστήρα. Το μεν ένα είναι η άκρα φιλοπονία, η συνεχής άρσι του σταυρού, την οποία θεωρεί ως το πλέον απαραίτητο στοιχείο, ως την σπονδυλική στήλη της μοναστικής αγωγής. Μέσον ως επί το πλείστον, της ησυχαστικής αγωγής, την οποία συνέχιζε από την αρχή πριν να αναλάβη τις μεγάλες του ευθύνες. Τόσο δε εθέλγετο από την ασκητική διάθεσι πού πολλάκις παρεπονείτο ότι, χωρίς να είναι ο πόθος του αυτός, εμβήκε σε τόσες κοινωνικές μέριμνες, του μοναστικού φυσικά ιδιώματος. Και επιθυμούσε διακαώς να ευρεθή πάλι χωρίς μέριμνες, και να συνεχίση κατά τον πόθο του, κατά μονάς την ησυχαστική ζωή, την οποία πολλές φορές εφήρμοζε στο σπήλαιο του, πού ευρίσκεται έξωθεν προς τα νοτιοανατολικά μέρη της Λαύρας, στην λεγομένη Βίγλαν.\nΤο δεύτερο είναι το στοιχείο της αγάπης, τη κοινωνικότητας και της αλληλεγγύης. Αν καί ευρίσκετο ως προς τον εαυτό του αυστηρότατος ασκητής και φιλοπονώτατος, ως προς τον πλησίον του ήτο πάντοτε φιλόστοργος και πλήρης αγάπης. Και η πολλή του αγάπη και στοργή, πραγματικά συνέδεσε και συνεχίζει να συνδέη τον Αθωνικό μοναχισμό και αυτό πιστεύομε θα συνεχιστή έως της συντέλειας, από όσα αποδεκνύει η θεία πρόνοια, μέσω της ακοιμήτου πρεσβείας του μεγάλου τούτου φωστήρος. Φυσικά αν επιχειρήσωμε εμείς να τον περιγράψωμε, θά τον μειώσωμε. Άλλα τα ελάχιστα τούτα, σαν ένα χρέος απαραίτητο τα αναφέραμε, για να αφυπνίσωμε ο καθένας τον εαυτό μας και να μιμηθούμε κάτι από τις ποικίλες και πολλαπλές του αρετές. Τόση ήτο η πρόνοία του στο να στηρίζη το ποίμνιό του ούτως ώστε εκάθητο στο αριστερό μέρος του Αγίου Βήματος και κατά την ώρα της ακολουθίας ακόμη, εδέχετο εκεί προς εξομολόγησι τους αδελφούς, όχι μόνο της μονής του, αλλά και πολλούς άλλους.\nΤότε ακριβώς επενέβη προσωπικά η Δέσποινα μας Θεοτόκος και αυτούς μεν καθησύχασε, αυτόν δε ενεθάρρυνε να συνέχιση και να μην ολιγοψυχήση και εγκατάλειψη το έργο του. Στις παρουσιαζόμενες μάλιστα δυσχέρειες, όταν οικονομικώς δεν ημπορούσε να φέρη εις πέρας το τεράστιο έργο το οποίο εξεκίνησε, τότε παρίστατο η Δέσποινα μας, και του έδιδε θάρρος. Τόσο δε οι υποσχέσεις Της ήταν ζωντανές, αισθητές και βέβαιες, ώστε κάποτε, όταν δεν υπήρχε πλέον τίποτε μέσα στην αποθήκη και μέσα στο οικονομεΐο, επαρουσιάσθη μόνη Της και είπεν ότι, «εγώ θα είμαι η Οικονόμος της Μονής πλέον, για να μην έχετε μέριμνα». Και πράγματι, πολλές φορές έδωσε την ευλογία Της και εγέμισαν πάλι οι αποθήκες τρόφιμα, σε μια δυσχέρεια όπου οι πολλοί εργάτες και το πλήθος και οι μοναχοί δεν μπορούσαν να αυταρκέσουν. Και έκτοτε η Αγιωτάτη αυτή Μονή δεν έχει ποτέ οικονόμο, όπως είναι το σύστημα των Μονών, αλλά παραοικονόμο. Και μία των εικόνων της, η οποία ευρίσκετο τότε στο οικονομείο και έδειξε το θαύμα, η λεγομένη Οικονόμισσα, υπάρχει ακόμα εκεί και μπροστά εις αύτη την εικόνα και θαύματα πολλά έχουν γίνει και με ιδιαιτέρα ευλάβεια οι μοναχοί απευθύνουν τις ευχαριστίες τους· πολλές φορές εφάνη να ευλογή και να πληθύνη τα υποστατικά και τις διάφορες ύλες και ανάγκες της Μονής.\nΑναρτήθηκε από D στις 11:30 μ.μ.\nΕτικέτες Αθανάσιος Αθωνίτης, Γέροντες-Μοναχοί-Ιερείς, Ιωσήφ Βατοπαιδινός


ΠΑΡΆΔΟΣΗ ΛΟΥΛΟΥΔΙΏΝ ΣΕ ALABAMA PHENIX CITY - ΣΕ ΑΠΕΥΘΕΊΑΣ ΣΎΝΔΕΣΗ ΑΝΘΟΚΌΜΟ ALABAMA PHENIX CITY\nΛουλούδια και καλάθια δώρων για Alabama Phenix City\nΤΑ ΛΟΥΛΟΎΔΙΑ ΠΟΥ ΠΑΡΑΔΊΔΟΝΤΑΙ ΣΤΟ ALABAMA PHENIX CITY - ΑΝΘΟΠΩΛΕΊΟ ΣΤΗΝ ALABAMA PHENIX CITY ΠΡΟΣΦΈΡΟΝΤΑΣ ΠΑΡΆΔΟΣΗ ΑΥΘΗΜΕΡΌΝ ΛΟΥΛΟΎΔΙΑ\nΛουλούδια για το Alabama Phenix City - ανθοπωλείο που παραδίδει αυθημερόν παραδόσεις λουλουδιών σε Alabama Phenix City . Χρησιμοποιούμε ένα εκτεταμένο δίκτυο τοπικών Alabama Phenix City ανθοπωλεία και τα λουλούδια ανθοδέσμες παραδοθεί στο Alabama Phenix City.\nΑΦΉΣΤΕ ΕΜΆΣ ΝΑ ΦΡΟΝΤΊΣΟΥΜΕ ΓΙΑ ΤΑ ΛΟΥΛΟΎΔΙΑ ΣΑΣ ΣΤΟ ALABAMA PHENIX CITY\nΑφήστε τα Λουλούδια για το Alabama Phenix City φροντίσει για σας λουλούδια ανά περίσταση, συμπεριλαμβανομένων των Γενεθλίων, ανθοδέσμες, Ημέρα της Μητέρας λουλούδια, Ημέρα του αγίου Βαλεντίνου λουλούδια, το Νεογέννητο Μωρό και πολλά άλλα. Προσφέρουμε μια μεγάλη ποικιλία από λουλούδια, φυτά, λουλούδια, και τα καλάθια σε πολύ ανταγωνιστικές τιμές που δεν θα πρέπει να ταιριάζει οπουδήποτε στο Alabama Phenix City. Παραγγείλετε online και να έχουν παράδοση λουλουδιών για το Alabama Phenix City ληφθεί μέριμνα από Λουλούδια για το Alabama Phenix City.\nΠΑΡΆΔΟΣΗ ΛΟΥΛΟΥΔΙΏΝ ΣΕ ALABAMA PHENIX CITY\nΗ ομάδα Internet Ανθοπωλείο είναι αφοσιωμένοι στο να παρέχουν την υψηλότερη ποιότητα λουλούδια, τα φυτά και τα δώρα που διατίθενται σε Alabama Phenix City, η δικαιότερη τιμή είναι δυνατόν. Κάθε πελάτης είναι πολύ σημαντική για εμάς και προσπαθούμε να βάλουμε τα δυνατά μας επαγγελματική προσοχή σε κάθε τάξη. Όλο το προσωπικό μας είναι αφιερωμένο να παρέχει το υψηλότερο επίπεδο εξυπηρέτησης των πελατών για την παράδοση λουλουδιών σε Alabama Phenix City.\nΤΟΠΙΚΌ ΑΝΘΟΠΩΛΕΊΟ ΣΑΣ ΣΕ ALABAMA PHENIX CITY\nΠαραδίδουμε λουλούδια ανθοδέσμες σε πάνω από 900 πόλεις σε όλο τον κόσμο. Σε κάθε πόλη, συνεργαζόμαστε με αξιόπιστους τοπικούς ανθοπωλεία, όπως είναι η περίπτωση με το Alabama Phenix City. Εργάζονται με αυτό το δίκτυο των τοπικών ανθοπωλεία, είμαστε σε θέση να διασφαλίσουμε την κορυφαία ποιότητα ανθοδέσμες και τα λουλούδια σας θα παραμείνει φρέσκο. Μπορούμε να φροντίσουμε το τελευταίο λεπτό λουλούδι εντολές ή να διατηρήσουμε ένα όμορφο μπουκέτο λουλούδια, μήνες εκ των προτέρων.\nΕπιλεγμένα λουλούδι ανθοδέσμες για παράδοση σε Alabama Phenix City


St. Cyril's Monastery (Κίεβο, Ουκρανία) - Κριτικές - TripAdvisor\nSt. Cyril's Monastery, Κίεβο - Κριτικές\nΝο 1 από 478 δραστηριότητες - Κίεβο\nΕίμαι κάπως μια ιστορία buff, έτσι όταν ταξιδεύω, βεβαιώνω ότι επισκέπτομαι βασικές τοποθεσίες μέσα στην πόλη που δουλεύω. Αυτό το μοναστήρι έχει πολύ ιστορική ιστορία στην Ουκρανία. Ο μόνος τρόπος για να το περιγράψετε είναι να τον επισκεφθείτε και να τον δείτε μόνοι σας.\nΈνα υπόλοιπο του Κέβαν Ρουσ.\nΑυτό το μοναστήρι ιδρύθηκε το 1140 μ.Χ. Όπως θα περίμενε κανείς, έχει περάσει από πολλούς μετασχηματισμούς από εκείνη τη στιγμή σε αυτό. Καταστράφηκε σε μεγάλο βαθμό τον 18ο αιώνα και έγινε μουσείο αθεϊσμού στην εποχή του Στάλιν. Αυτό όμως το έσωσε από το να διαλυθεί,...όμως τώρα ανθίζει ως θρησκευτικό ίδρυμα. Πολύ ενδιαφέρον εσωτερικό, αν ενδιαφέρεστε για τη σλαβική ορθόδοξη εικονογραφία.Περισσότερα\nΕπισκεφτόμαστε το μοναστήρι σε μια βροχερή και σκοτεινή μέρα και το ίδιο το μοναστήρι έχει και σκοτεινή ατμόσφαιρα. Οι πίνακες είναι ενδιαφέρουσες, αλλά επειδή δεν είμαι χριστιανός και δεν γνωρίζω πάρα πολύ για την ιστορία του χριστιανού δεν είχα τόσο μεγάλη ευχαρίστηση.\nΉμασταν έκπληκτοι από το πόσο λίγοι τουρίστες που είδαμε στο Κίεβο (τέλος Ιουνίου) και δεν υπάρχουν εξαιρέσεις εδώ. Πήραμε ένα Uber στο συγκρότημα και στη συνέχεια αγωνίστηκα για να βρούμε τον τρόπο - βασικά ακολουθήστε το μονοπάτι (λάσπης) γύρω από το εξωτερικό της πύλης -...είσοδος στα αριστερά σας μόλις περάσατε στα μισά του δρόμου; Περίπτερο σε μικρό λευκό; Κατοικία στα δεξιά σας και στη συνέχεια περπατήστε στην εκκλησία. Καλό να δούμε το απίστευτο έργο τέχνης. Προσωπικά προτιμούσα τις άλλες εκπληκτικές εκκλησίες στην πόλη.Περισσότερα\nΜεγάλη για να συνδυάσετε με μια επίσκεψη στο άγαλμα Rodina Mat και το ουκρανικό μουσείο. Μια ειρηνική βόλτα στα μοναστήρια που ακολουθείται από μια επίσκεψη στην εκκλησία είναι ένας καλός τρόπος για να πάρετε μια στιγμή και να δείτε μερικές θρησκευτικές - πολιτιστικές πτυχές της...ζωής της Ουκρανίας.Περισσότερα\nΑυτό είναι ένα τόσο αξιόλογο μέρος και αυτό που έχει τόσες πολλές ενδιαφέρουσες περιοχές! Η κύρια αλλαγή, η οροφή και οι τοίχοι ήταν τόσο πολύ ενδιαφέρουσες!\nΈνα κόσμημα ορθόδοξης χριστιανικής τέχνης\nΤμήματα του εσωτερικού χρονολογούνται από τον 12ο αιώνα, αλλά το εξωτερικό είναι ο 18ος αιώνας. Μερικές από τις εντυπωσιακές τοιχογραφίες οφείλονται στον Μιχαήλ Βρούμπελ που θεωρείται ως ο μεγαλύτερος Ρώσος συμβολιστής ζωγράφος (φθάνει το 1884), συμπεριλαμβανομένων των έργων ζωγραφικής τεσσάρων ατόμων πλήρους μήκους. Τα μάτια...σας ακολουθούν και από το μπαλκόνι, φαίνονται να είναι τρισδιάστατα. Μέσα στην μπροστινή είσοδο υπάρχει μια απεικόνιση του διαβόλου. Δεν το βλέπεις κάθε μέρα σε μια εκκλησία! ! ! Είναι έξω από το κέντρο έτσι να πάρει μια καμπίνα είναι μια καλή επιλογή. Συνολικά μια εκπληκτική εμπειρία. Υπάρχει χρέωση εισόδου token. Καλά αξίζει τον κόπο.Περισσότερα\nΌμορφο και αξίζει το ταξίδι\nΕίναι λίγο μακριά από το κέντρο της πόλης του Κίεβο, αλλά μπορεί να επιτευχθεί μέσω μια βόλτα Babi Yar. Babi Yar είναι ένα όμορφο πάρκο με σκούρο ιστορία. Είναι περίπου 30 λεπτά με τα πόδια μέσα από το πάρκο από το μετρό στο δρόμο του...Cyril. Βεβαιωθείτε ότι μπορείτε να βρείτε τη σωστή είσοδος - απλά περπατήστε γύρω από τον τοίχο μέχρι να βρείτε το, είναι εκεί. Οι τοιχογραφίες αποτελούν απολύτως καταπληκτικά και ζωντανά χρώματα. Μπορείτε ακόμη καμπίνας μεταβείτε στο χορωδία μπαλκόνι και κοιτάξτε προς τα κάτω. Υπάρχει μια ιδιαίτερα συγκινητική fresco μέχρι εκεί με τη μετάδοση του ιερού φάντασμα. Το ταμείο του Δικαστηρίου προκαταβάλλει lady ήταν ευγενικός και μιλούσαν αγγλικά. Η εφαρμογή Attendant μέσα δεν μιλούν Αγγλικά, αλλά ήταν πολύ εξυπηρετικός, και ότι έχετε ενεργοποιήσει όλες αυτές οι λυχνίες για να βοηθήσετε στην καλύτερη βλ. τοιχογραφίες.Περισσότερα\nΑπίστευτα όμορφη τοιχογραφίες. Επισκεφθήκαμε αρκετές εκκλησίες, μοναστήρια και τους καθεδρικούς ναούς. Εγώ προσωπικά δεν ελαστικό του τεράστια προσπάθεια για να επενδύσει σε εκκλησιαστικής τέχνης. Αυτό είναι θαυμάσιο.\nΑγίου Κύριλλου Μονή\nΗ επίσκεψή μου στην οδό Cyril Μονή ζούσαν μέχρι όλα τα πράγματα που είχα διαβάσει. Οι νωπογραφίες ήταν υπέροχο. Πήρα μια οργάνωση αλλά ήταν στα Ρωσικά, έτσι ώστε ο φίλος μου έπρεπε να περάσουμε από τα λόγια. Το απόγευμα του Σαββάτου, υπάρχει μια υπηρεσία, έτσι...ώστε αυτή να μην είναι απλώς ένα μουσείο αλλά ενεργό church. Όταν ολοκληρώσετε την περιήγησή σας, αφιερώστε λίγο χρόνο για να περπατήσετε έξω από το μοναστήρι. Υπάρχει ένα τείχος κοντά στο νοσοκομείο όπου 150 ασθενείς, ιατρών και νοσηλευτών σκοτώθηκαν από Γερμανούς στρατιώτες κατά τη διάρκεια του ΔΠΠ.Περισσότερα\nΛάβετε γρήγορα απαντήσεις από το προσωπικό του St. Cyril's Monastery και από προηγούμενους επισκέπτες.


Η τέχνη "μπαίνει" και στον Χριστουγεννιάτικο στολισμό της Ύδρας - Η Φωνή της Ύδρας\nΗ τέχνη "μπαίνει" και στον Χριστουγεννιάτικο στολισμό της Ύδρας\nΠαρασκευή, 30 Νοεμβρίου 2018 19:32\nΓια να γίνουν πιο ευφάνταστα τα Χριστούγεννα, για φέτος η Κοινωφελής Επιχείρηση του Δήμου Ύδρας σε συνεργασία με τον Εικαστικό Αλέξη Βερούκα προτείνουν την τέχνη στον στολισμό του λιμανιού της Ύδρας.\nΠιο συγκεκριμένα, ο προβληματισμός για την αισθητική ποιότητα των εορταστικών στολισμών στους δημόσιους χώρους, οδήγησε τη δημοτική αρχή και τον Αλέξη Βερούκα στην επιλογή ενός πρωτότυπου έργου του μεγάλου έλληνα ζωγράφου και σκηνογράφου Νίκου Στεφάνου.\nΜια κατασκευή μήκους οκτώμισι επί τεσσάρων μέτρων που αναπαριστά ένα «ποστάλι» του μεσοπολέμου. Πρόκειται για τα πρώτα μικρά ατμόπλοια που εξυπηρετούσαν τα μικρότερα νησιά. Είναι η υλοποίηση σε μεγάλη κλίμακα μιας ονειρικής χαρτοκοπτικής μακέτας που αποπνέει όλη τη μαγεία της ψευδαίσθησης του θεάτρου, αναμειγνύοντας το παιδικό παιχνίδι με τον ρεαλισμό.\nΤο "ατμόπλοιο" θα τοποθετηθεί μπροστά από το ηρώο του Ναυάρχου Παύλου Κουντουριώτη και θα φωτιστεί καλαίσθητα. Θα αποτελέσει μάλιστα ο χώρος του, πηγή εκπλήξεων για τα παιδιά!\nΤο πρωτότυπο έργο θα παραμείνει στην ιδιοκτησία του Δήμου Ύδρας καθώς αποτελεί χορηγία του Εικαστικού Αλέξη Βερούκα που το δωρίζει στον Δήμο!\nΠερισσότερα σε αυτή την κατηγορία: « Έρχεται στην Ύδρα η "Χιονονιφάδα" του Χρήστου Δασκαλάκη για δυο παραστάσεις Χριστούγεννα με εορταστικές εκδηλώσεις από τον Δήμο Ύδρας - Πρόγραμμα »


Κάπου,κάποτε,μόνοι ή με παρέα όλοι εχουμε κάτσει μπροστά απο την tv(ή τον υπολογιστη)και έχουμε ''κάψει κύτταρα''.Σειρές,ταινίες ή ακόμα και Αννίτα Πάνια που λεει ο λόγος έχουν τραβήξει την προσοχή μας.Χιλιάδες κυκλοφορούν σε αυτό το χαζοκούτι όμως είναι εκείνες που αξίζουν πραγματικά που μας κάνουν και παθιαζόμαστε,που παθαίνουμε εμμονή.Μην σας κουράζω άλλο.Θα σας προτείνω μία λίστα από δέκα σειρές που...τουλάχιστον αξίζει να τους δώσετε μία ευκαιρία(όσον αφορά εμένα τις τελευταίες μέρες τις έχω πεθάνει).\n1.NEWSROOM.Με μια προταση:Πετυχημένος τηλεπαρουσιαστής ειδήσεων αποφασίζει να κάνει το επάγγελμα του λειτούργημα και να γίνει ο δικαστής του πολίτη.Πολλές αλήθειες και πολλή τροφή για σκέψη.Αξίζει!\n2.BREAKING BAD.Πώς αλλιώς να το πω;Η σειρά είναι MUST.Καθηγητής χημείας χρειάζεται λεφτά και ενασχολείται με ναρκωτικά.Χιουμορ,υποθεση και κοινωνικη ευαισθησια για κάτι που ίσως όλοι να κάναμε αν χρειαζόταν.\n3.CONTINUUM.Sci-Fi σειρά καναδικής παραγωγής.Προφητική,τραβηγμένη...όπως θέλετε πείτε το.Δεν είναι τυχαίο πάντως ότι σαρώνει σε Αμερική και Καναδά.\n4.Θα το επαναλαβω.Το έχω γραψει και σε προηγούμενο αρθρο νομίζω αλλά αξίζει να το λέμε και να το ξαναλέμε.FRINGE.Το επόμενο σκαλοπάτι μετά τα X-Files.Το φαινόμενο των Sci-Fi σειρών αποθεώνεται με την υπογραφή του J.J.Abraams.\n5.Poltical Animals και Borgen.Από τις πιο αξιόλογες πολιτικές σειρές όλων των εποχών.Ίσως και οι κορυφαίες στο είδος τους.Επίκαιρα θέματα για όλους.\n6.WALKING DEAD.Τρίτη και καλύτερη σεζον.Ζόμπι,αίμα,αίμα,αίμα...Γ****ι.Με περισσότερους τηλεθεατές εντος Αμερικής ακόμα και από το GAME OF THRONES.\n7.HOMELAND.Για όποιον δεν την ξέρει,είναι η σειρά που κέρδισε τα βραβεία ΕΜΜΥ με αντιπάλους το GANE OF THRONES και άλλες.Στρατιωτικό,κατασκοπικό με μία λέξη καθηλωτικό!\n8.Τώρα για τους λάτρεις των δραμάτων εποχής.ΠΡΕΠΕΙ τουλαχιστον να δώσετε μία ευκαιρία στο the Borgias.Ναι ναι η γνωστή ιστορία του πάπα Βοργία που αναστάτωσε ολόκληρη την Ιταλία σε πολιτικό και προσωπικό επίπεδο.Στο ρόλο του πάπα ο ένας και μοναδικός Jeremy Irons.Χρειάζονατι περαιτέρω λόγια;...Νομίζω πως όχι.\n9.TOUCH.Για όποιον δεν έχει παρακολουθήσει την πρώτη σεζόν έχω να του πω πως ένα είναι σίγουρο.Θα ανατριχιάσετε.Συγκινητικό,ανθρώπινο,πνευματικό.\n10.Ε τι να λέμε τώρα.Πιστεύω ότι δεν χρειάζονται λέξεις.GAME OF THRONES.Όλοι το ξέρετε και ολονών έχει πάρει κάτι το αυτί τους.AMERICAN HORROR STORY.Η τελευταία είναι προεραιτική.Δοκιμάστε την και αν σας φανεί κάπως ανατριχιαστική,μην την αφησετε...\nΑναρτήθηκε από upogeiaki στις 10:59 μ.μ.


Χρήστος Ζαχαράκης: Ο γιος ενός γενναίου που τίμησε τη γενιά του - Ρεθεμνιώτικα Νέα\nΧρήστος Ζαχαράκης: Ο γιος ενός γενναίου που τίμησε τη γενιά του\nΈνας ακόμα ευπατρίδης πέρασε στην αθανασία. Ο Χρήστος Ζαχαράκης από τον Πρινέ Μυλοποτάμου, υπέκυψε στο νόμο της φθοράς, βυθίζοντας στο πένθος όσους τον γνώριζαν και τον εκτιμούσαν για τις τόσες αρετές του.\nΣτην εξόδιο ακολουθία σκιαγράφησε περίτεχνα την προσωπικότητα του εκλιπόντος ο ανώτερος αξιωματικός ΕΛ.ΑΣ. κ. Βασίλης Αποστολάκης αναφέροντας μεταξύ άλλων:\n«Ιερό καθήκον μας συγκέντρωσε, σήμερα, στον ιερό τούτο χώρο, στον Ιερό Ναό του Προστάτη μας Αγίου Προφήτη Ηλία, να αποχαιρετήσουμε και να προπέμψομε για την Ουράνια Πατρίδα, έναν άξιο συγχωριανό μας, ένα σπουδαίο άνθρωπο, έναν άνθρωπο της προσφοράς, της καλοσύνης και της εντιμότητας.\nΠέμπτη, 8 Αυγούστου 2019. Ώρα 06.00. Η καρδιά της Αρχαίας Ελεύθερνας εδάκρυσε, γιατί αναχώρησε για το μακρινό και ατέλειωτο ταξίδι, ένα από τα επίλεκτα μέλη του χωριού, ο Χρήστος Ζαχαράκης. Εισοδεύει από τη χρονικότητα της ζωής, στην αιωνιότητα του Θεού.\n«Έτσι το όρισε ο Θεός, το πλάσμα να ποθαίνει\nκαι μόνο Εκείνος, αθάνατος εις τον αιώνα μένει».\nΑυτό αντλούμε, από την αστείρευτη δεξαμενή της Λαϊκής Σοφίας και τούτο αποτελεί παρηγοριά για όλους μας, ότι είναι κοινός ανθρώπινος κλήρος το πέρασμα ενός ανθρώπου από τα Επίγεια στα Ουράνια.\nΤο θλιβερό άγγελμα, που το διαλαλούσε, εκείνο το πρωινό, ο πένθιμος ήχος της καμπάνας, ξεχύνεται σαν αστραπή και πλημμυρίζει τις ψυχές μας, με αισθήματα βαθιάς θλίψης.\nΟ Χρήστος Ζαχαράκης γεννήθηκε στο χωριό μας την 1η Δεκεμβρίου 1940. Γονείς του: Δύο άξια τέκνα της γενέθλιας γης, ο Εμμανουήλ του Χριστόδουλου και της Ζαχαρένιας Ζαχαράκης και η Γαρυφαλλιά του Γεωργίου και της Χρυσής Γερακάρη. Ανάδοχος «Σάντολος», ένας σπουδαίος παιδαγωγός, ο Δάσκαλος Γεώργιος Μάρκου και Χρυσής Αποστολάκης.\nΟ Ελληνοϊταλικός πόλεμος, μετά από την αναίτια επίθεση της φασιστικής Ιταλίας, σε πλήρη εξέλιξη, προελαύνοντας και απελευθερώνοντας, ο ένδοξος και φιλόχριστος Στρατός μας, Ελληνικά, από αιώνων, εδάφη στη Βόρεια Ήπειρο.\nΗ γιαγιά Ζαχαρένια -ο παππούς Χριστόδουλος έχει εκλείψει- προσεύχεται κάθε βράδυ για τους Στρατιώτες μας και η σκέψη της βρίσκεται στο μέτωπο, γιατί στην πρώτη γραμμή μάχονται δύο άξιοι Γιοι της. Ο Αντισυνταγματάρχης και μετέπειτα τιμημένος Στρατηγός, Γεώργιος Ζαχαράκης και ο Έφεδρος Ανθυπολοχαγός Ιάκωβος Ζαχαράκης. Και οι δύο διακρίθηκαν για τη γενναιότητά τους. Τότε, τίποτε δεν προμήνυε το κακό, που θα συνέβαινε στην Οικογένεια, το Μάιο του '41, με τον πατέρα του Χρήστου, Μανώλη. Ο Μανώλης συμμετέχει στη Μικρασιατική εκστρατεία, όπου και διακρίνεται. Λόγω ηλικίας δεν επιστρατεύθηκε το '40.\nΤρίτη, 20 Μαΐου 1941. Η Ναζιστική Γερμανία εισβάλλει, από αέρα, με τους Αλεξιπτωτιστές, στην Κρήτη. Το ίδιο απόγευμα, οι συγχωριανοί μας φεύγουν για το Λατζιμά, όπως και από όλα τα χωριά του Μυλοποτάμου, για να αποκρούσουν τους εισβολείς.\nΑνάμεσα στους Εθελοντές και ο Μανώλης Ζαχαράκης. Αναθυμούνται οι πρεσβύτες του χωριού μας, πως εκείνο το μοιραίο απόγευμα, ο ήρωας του Λατζιμά, θα φιλήσει το γιο του και θα φύγει. Αυτή η σκηνή προκαλεί ακόμη και σήμερα ρίγη συγκίνησης.\nΤην επόμενη ημέρα, Τετάρτη 21 Μαΐου 1941, ο Μανώλης Ζαχαράκης, μαχόμενος, σε απόσταση αναπνοής, θα πέσει νεκρός από εχθρική σφαίρα, η οποία τον βρήκε στο στήθος. Αληθινός ήρωας.\nΜε μύριους κινδύνους τον μετέφεραν συγχωριανοί μας, πρωτοβουλία του αγαπημένου του εξαδέρφου Μίνωος Αποστολάκη, στο χωριό, όπου του είχαν βάλει καρυδόφυλλα στο στήθος. Αυτό ενθυμούνται οι παλιότεροι.\nΌταν η χαροκαμένη Μάνα, Ζαχαρένια, αντικρίζει το νεκρό γιο της, κάνει το σημείο του σταυρού, τον ασπάζεται και αναφωνεί τη μνημειώδη φράση: «Ο Θεός να μη μου δώσει, όσα μπορώ να βαστάξω».\nΟ Χρήστος θα ανατραφεί μέσα σε βαρύ κλίμα πένθους, ανάμεσα σε μαύρες φορεσιές και μοιρολόγια. Η Μάνα του Χρήστου, η Γαρυφαλλιά, η ξεχωριστή αυτή γυναίκα, από τις αρχόντισσες του χωριού μας, αφήνει για λίγο το μοιρολόι, ανατρέφει το Χρήστο και ξαναγυρίζει στο δικό της κόσμο, στον κόσμο του πένθους και της περισυλλογής. Μεταδίδει, με όλη της την αγάπη, ό,τι ευγενικό, ωραίο και ιδανικό υπάρχει στο μονάκριβο γιο της. Οι αρχές και οι αξίες, που παίρνει από την τροφό Οικογένεια ο Χρήστος, παραμένουν αναλλοίωτες στο χρόνο.\nΟικογενειάρχης άριστος, καλός συγγενής, φίλος εγκάρδιος, κρατικός λειτουργός άψογος.\nΟ Χρήστος θα προσληφθεί στη Δ.Ε.Η., όπου η ευπρέπεια και η εντιμότητά του, η αφοσίωσή του στην εργασία του, τον καταξιώνουν στον εργασιακό του χώρο.\n1η Δεκεμβρίου 1968. Η καλή μοίρα τον ενώνει με την εκλεκτή και καλοαναθρεμμένη γυναίκα, Ευαγγελία του Μιχαήλ και της Όλγας Καπετανάκη, από το γραφικό και ιστορικό χωριό Μουρνέ - Αγίου Βασιλείου, όπου θα στήσουν μία σεβαστή Οικογένεια και ο Θεός θα τους χαρίσει ένα γιο και μία θυγατέρα, τα οποία έχουν δημιουργήσει τις δικές τους άξιες οικογένειες. Στο Ρέθυμνο, όπου διαμένει η Οικογένεια, και στο χωριό, που έρχεται συχνά, απολαμβάνουν την αγάπη, την εκτίμηση και το σεβασμό του κόσμου, γιατί το αξίζουν.\nΟ Χρήστος, γαλουχημένος από Ελληνοχριστιανικά νάματα και προικισμένος με πλούσια ηθικά και ψυχικά αποθέματα, είναι ο άνθρωπος της προσφοράς. Διαθέτει, όπου απαιτείται, τα κτήματά του, για τη διάνοιξη δρόμων, προς το κοινό όφελος. Ο χώρος που στήθηκε η προτομή του Ήρωα του Δρίσκου Κ. Γερακάρη είναι προσφορά του Χρήστου Ζαχαράκη. Δε θα λησμονήσει ποτέ το χωριό μας την προσφορά του αυτή και ιδιαίτερα, όταν κάλεσε τον Πρόεδρο της Τοπικής μας Κοινότητας και του είπε, με τη μεγαλοπρέπεια, που τον διέκρινε: «Πρόεδρε, να πεις στο Μηχανικό του Δήμου να πάρει όσο οικόπεδο θέλει».\n19 Οκτωβρίου 1984. Η Μάνα, η αρχόντισσα Γαρυφαλλιά εγκαταλείπει τα εγκόσμια και τούτο βυθίζει, σε πένθος την Οικογένεια.\nΑπό 1η Ιανουαρίου 1995 μέχρι 31-12-1998 διατελεί Πρόεδρος της Κοινότητας, με καρποφόρα τετραετία.\nΚάποτε όμως έρχεται η κούραση, έρχεται το τέλος. Τα ψυχικά αποθέματα αδυνατίζουν και τελειώνουν. Και ο Χρήστος κουράστηκε και έπεσε. Έπεσε όμως από την κορυφή της αξιοπρέπειας και η είσοδός του, στην αιωνιότητα, έγινε με ευπρέπεια.\nΠροσπάθησα, με τα λίγα, λιτά και απέριττα λόγια μου, να πλέξω το στεφάνι της μνήμης του αγαπητού, σε όλους μας, Χρήστου Ζαχαράκη. Το σάρκινο περίβλημα της ωραίας ψυχής του, θα ακολουθήσει τον προαιώνιο Νόμο της φθοράς, αλλά αυτή η ίδια του η ψυχή, που, σήμερα, πιστεύω, πλανιέται ανάμεσά μας, θα ζήσει αιώνια για να συνεχίσει την πορεία της γήινης ζωής του.\nΗ επίκλησή μας προς «τον Θεόν των πνευμάτων και πάσης σαρκός» ενώνεται αυτή τη στιγμή με εκείνη του ιερού Υμνωδού «Κύριε των αιωνίων σου αγαθών, αξίωσον τον μεταστάντα εξ ημών, αναπαύων αυτόν εν τη αγήρω σου μακαριότητι», στη δε αξιότιμη και αξιοσέβαστη οικογένειά του και στους θρηνούντες συγγενείς, την απώλεια του αγαπημένου τους Χρήστου, ενστάλαξε βάλσαμο παρηγοριάς.\nΑγαπητέ και αξέχαστε Χρήστο, ακριβέ μας Συγχωριανέ, σε αποχαιρετούμε και σε προπέμπουμε με συγκίνηση, με αγάπη και με σεβασμό.\nΚαλή αντάμωση στην αιωνιότητα.\nΣτον Αλέξη Πολίτη το Κρατικό βραβείο Δοκιμίου-Κριτικής 2018


Απειλούν οι Τζιχαντιστές: Υπόσχονται "Αντίποινα χωρίς όρια" για τον θάνατο του Μπαγκντάντι... - Voice News\nΑπειλούν οι Τζιχαντιστές: Υπόσχονται “Αντίποινα χωρίς όρια” για τον θάνατο του Μπαγκντάντι…\nΝέο ηγέτη όρισε η εξτρεμιστική οργάνωση Ισλαμικό Κράτος, επιβεβαιώνοντας τον θάνατο του αλ Μπαγκντάντι, λίγες ώρες αφότου οι Αμερικανοί έδωσαν στη δημοσιότητα βίντεο από την επιχείρηση στη βόρεια Συρία.\nΕρωτήματα τίθενται, ωστόσο, για την πραγματική ταυτότητα του νέου αρχηγού των τζιχαντιστών, ενώ παραμένει ο σκεπτικισμός με τον οποίο αντιμετωπίζει η διεθνής κοινότητα τον θάνατο του αρχιτρομοκράτη.\nΗ είδηση για τον ορισμό του Αμπού Ιμπραήμ αλ Κουράσι ως νέου επικεφαλής του Ισλαμικού Κράτους κοινοποιήθηκε από το προπαγανδιστικό πρακτορείο Amaq με ένα ηχητικό μήνυμα, γεμάτο απειλές για αντίποινα. Η τζιχαντιστική οργάνωση προϊδεάζει μάλιστα ότι αυτά θα είναι τόσο σκληρά που θα κάνουν τους Αμερικανούς να ξεχάσουν τη «φρίκη» που προκάλεσε ο νεκρός ηγέτης της. Και αυτό γιατί, τα «πικρά πλήγματα» που εκείνος προκάλεσε θα αφήνουν πλέον μια «γλυκιά γεύση», μπροστά στα νέα.\nΟ αλ Μπαγκντάντι σκοτώθηκε τις πρώτες πρωινές ώρες της Κυριακής, όταν ανατινάχθηκε, κυνηγημένος από τους Αμερικανούς στρατιώτες που είχαν κάνει επιδρομή στο κρησφύγετό του, στη βόρεια Συρία. Λίγες ώρες αργότερα, σε μια άλλη επιχείρηση, συνέχεια της πρώτης, σκοτώθηκε, κοντά στα σύνορα με την Τουρκία, και ο Άμπου Χάσαν αλ Μουχάτζιρ, που ήταν εκπρόσωπος του αρχηγού και ο πιθανότερος διάδοχός του.\n“Χαλίφης” των ερειπίων\nΟ νέος “χαλίφης” παραλαμβάνει ουσιαστικά τα απομεινάρια του Ισλαμικού Κράτους και θα πρέπει να διοικήσει αποκομμένους μεταξύ τους πυρήνες που βρίσκονται εκτός νόμου στο Ιράκ και τη Συρία. Θα πρέπει επίσης να βρει τρόπο να συντονίσει τη δράση περίπου 14.000 μαχητών, οι οποίοι αυτή τη στιγμή είναι διασκορπισμένοι σε μια έκταση που περιλαμβάνει τμήματα των δύο χωρών.\nΗ πτώση του “χαλιφάτου”, τον περασμένο Μάρτιο, οι συνεχόμενες ήττες και η πρόσφατη εξόντωση του αλ Μπαγκντάντι αποτελούν βαρειά πλήγματα στο Ισλαμικό Κράτος. Έτσι, ο νέος ηγέτης βρίσκεται μπροστά σε μια διαφορετική κατάσταση από εκείνη που δημιούργησε ο προκάτοχός του και το μεγαλύτερο πρόβλημα που έχει να αντιμετωπίσει είναι το πώς θα αποκαταστήσει την επικοινωνία ανάμεσα στους διασκορπισμένους πυρήνες.\nΠοιος είναι όμως ο Αμπού Ιμπραήμ αλ Κουράσι, στο πρόσωπο του οποίου το Ισλαμικό Κράτος ζητά από τους υποστηρικτές του να εκδηλώσουν πίστη; Σύμφωνα με ειδικούς στην ισλαμική τρομοκρατία, όπως ο ερευνητής στο πανεπιστήμιο του Σουόνσι, Αϊμέν αλ Ταμίμι, το όνομα δεν λέει απολύτως τίποτε, καθώς είναι εντελώς άγνωστο. Ο ίδιος δεν αποκλείει, ωστόσο, να πρόκειται για κάποιο υψηλόβαθμο στέλεχος των τζιχαντιστών, που έχει αλλάξει το όνομά του. Δείχνει μάλιστα τον Χατζ Αμπντάλα, που έχει κατονομαστεί στο παρελθόν από το Στέιτ Ντιπάρτμεντ ως πιθανός διάδοχος του αλ Μπαγκντάντι.\nΤον Χατζ Αμπντάλα, δηλαδή τον Σαουδάραβα Αμπού Σάλεχ αλ Τζουζράουι, ο οποίος προεδρεύει του Συμβουλίου των Αντιπροσώπων του Ισλαμικού Κράτους (όργανο με εκτελεστικό ρόλο) είχε αναφέρει ως πιθανό διάδοχο και ο Ιρακινός ειδικός Χισάμ αλ Χασέμι. Ο ίδιος είχε αναφέρει βέβαια και τον Τυνήσιο Αμπού Οτμάν αλ Τούνσι, προεδρεύοντα προεδρεύει του συμβουλίου της σούρα του Ισλαμικού Κράτους (συμβουλευτικό πολιτικό όργανο).\nΜε την απειλή αντιποίνων\nΕξηγούσε, ωστόσο, ότι και οι δύο υποψηφιότητες έχουν «το ίδιο μεγάλο ελάττωμα», καθώς πρόκειται για πρόσωπα που δεν κατάγονται από το Ιράκ, χώρα από την οποία προέρχονται οι περισσότεροι μαχητές του Ισλαμικού Κράτους. Εκτιμούσε μάλιστα, ότι η επιλογή ενός μη Ιρακινού ηγέτη (ο Μπαγκντάντι ήταν από το Ιράκ) θα οδηγούσε πιθανότατα στην αποχώρηση πολλών μαχητών.\nΌποιος κι αν είναι πάντως ο Αμπού Ιμπραήμ αλ Κουράσι τα αντίποινα παραμένουν μια ανοιχτή απειλή και το ζήτημα της αντιμετώπισής τους τέθηκε αμέσως μετά την ανακοίνωση του θανάτου του αλ Μπαγκντάντι σχεδόν από όλες τις δυτικές χώρες. Η Γαλλία, με εντολή του υπουργού Εσωτερικών Κριστόφ Καστανέρ, μπήκε από την πρώτη ημέρα σε αυξημένη επιφυλακή, ενώ Αμερικανοί αξιωματούχοι αναφέρονται συνεχώς στην απειλή.\nΦόβους για αντίποινα του Ισλαμικού Κράτους εξέφρασαν και οι Κούρδοι της Συρίας, με τον Μάζλουμ Αμπντί να δηλώνει ότι περιμένουν «ακόμη και επιθέσεις εναντίον φυλακών», όπου κρατούνται χιλιάδες τζιχαντιστές. Οι φόβοι αυτοί ενισχύονται, καθώς το ηχητικό μήνυμα που κοινοποίησε το Ισλαμικό Κράτος περιλαμβάνει και παλιότερη προτροπή του, νεκρού πλέον, Μπαγκντάντι, για την απελευθέρωση των «αδελφών μαχητών».\nΜπορεί όμως η αναγκαστική αλλαγή ηγεσίας της τζιχαντιστικής οργάνωσης να φέρει αλλαγές και επί του πεδίου; Σύμφωνα με τον Μαξ Έιμπραμς, του πανεπιστημίου Νορθίστερν της Βοστόνης, δεν αναμένεται να υπάρξουν μεγάλες αλλαγές, καθώς ο Μπαγκντάντι ήταν «σχεδόν άφαντος» από το 2014. Γεγονός για το οποίο δεχόταν έντονη κριτική από πολλούς μαχητές, όλο το προηγούμενο διάστημα. Η αμφισβήτηση μάλιστα στο πρόσωπό του εντάθηκε τον περασμένο Μάρτιο, όταν έπεσε το χαλιφάτο, μετά από συνεχόμενες ήττες.\nΗ “βόμβα” Άσαντ\nΑντίθετη άποψη διατυπώνει, ωστόσο, ο ερευνητής του πανεπιστημίου της Οξφόρδης, Νέιτ Ρόζενμπλατ, ο οποίος εκτιμά ότι κάποια μέλη του Ισλαμικού Κράτους θα μπορούσαν να μην επιβεβαιώσουν την πίστη τους στον νέο αρχηγό, όπως ζητά με το μήνυμά της η οργάνωση. Από τους ίδιους τους μαχητές, τουλάχιστον στον βασικό κορμό δράσης (Συρία, Ιράκ) δεν υπάρχουν πάντως αντιδράσεις για την ώρα.\nΣτο Αφγανιστάν, ωστόσο, μαχητές του Ισλαμικού Κράτους που ήταν πιστοί στον Μπαγκντάντι δηλώνουν ότι δεν έχει απολύτως καμμία σημασία η αλλαγή ηγεσίας στις στρατιωτικές δράσεις τους. Υπάρχουν μάλιστα και κάποιοι που χαρακτηρίζουν «ψευδή» την είδηση του θανάτου του. Συγκρατημένη είναι όμως και η Μόσχα με το Κρεμλίνο να παραμένει στο «αν επιβεβαιωθεί» (ο θάνατος του Μπαγκντάντι), ενώ ο άλλος εμπλεκόμενος στην Συρία, η Τεχεράνη, προσάπτει στους Αμερικανούς ότι εξόντωσαν το δημιούργημά τους.\nΤην “βόμβα” την έριξε πάντως, τις τελευταίες ώρες, ο Άσαντ, ο οποίος αμφισβήτησε ευθέως τον θάνατο του ηγέτη των τζιχαντιστών και ζήτησε από την Ουασιγκτον «πειστικές αποδείξεις». Την ίδια ώρα ωστόσο, ο Τραμπ δίνει στη δημοσιότητα βίντεο από την επίθεση και Αμερικανοί αξιωματούχοι δηλώνουν ότι ο αρχιτρομοκράτης έχει ήδη ριχτεί –χωρίς να αποκαλύπτουν που– στη θάλασσα. Όπως έγινε δηλαδή και με τον Μπιν Λάντεν το 2011.\nΠροηγούμενο Οι ευρωπαϊκές πρωτεύουσες με τα φτηνότερα μέσα μεταφοράς: Ποια είναι η θέση της Αθήνας;\nΕπόμενο ΑΙΣΧΟΣ! Χρησιμοποιούν το Πολεμικό Ναυτικό για τον αποικισμό της Ελλάδας από μουσουλμάνους λαθρομετανάστες…


Ξεκίνησαν οι αναστολές εργασίας στους ανεμβολίαστους Υγειονομικούς | The Socialist\nΞεκίνησαν οι αναστολές εργασίας στους ανεμβολίαστους Υγειονομικούς\nΣε ισχύ τίθεται από σήμερα το μέτρο της αναστολής εργασίας σε όσους εργαζόμενους σε δημόσιες και ιδιωτικές δομές υγείας δεν έχουν εμβολιαστεί, έστω και με την πρώτη δόση.\nΗ αναστολή δεν συνιστά, ούτε ισοδυναμεί με αναγγελία απόλυσης, αλλά οι εργαζόμενοι δεν θα εισπράττουν τον μισθό τους. Σύμφωνα με τον πρόεδρο της ένωσης φροντίδας ηλικιωμένων ένα ποσοστό 10% των εργαζομένων δεν έχει εμβολιαστεί.\nΜέχρι την 1η Σεπτεμβρίου θα πρέπει να έχει ολοκληρωθεί και η πρώτη δόση για όλους τους υγειονομικούς. Μέχρι τις 18 Αυγούστου έχουν προθεσμία να καταθέσουν τα δικαιολογητικά τους όσοι πρέπει να εξαιρεθούν από τον εμβολιασμό.


Roadtrip στον Ακάμα, must\nRoadtrip στον Ακάμα\nO τόπος μας προσφέρεται για ταξίδια και ανακαλύψεις\n06 ΜΑΡΤΙΟΥ 2021 - 10:00\nΕμείς στο roadtrip.cy πιστεύουμε ότι στις μέρες μας, όλοι έχουμε έντονη την ανάγκη για ταξίδι, ταξίδι στην πράξη αλλά και ταξίδι νοερό. Θέλουμε να δραπετεύουμε με οποιαδήποτε ευκαιρία. Το τελευταίο διάστημα, δεν είχαμε ευκαιρίες για καινούργιες εμπειρίες, καινούργιες εικόνες, κάτι που όλοι χρειαζόμαστε. Ευκαιρίες για φρέσκες εικόνες, νέες παραστάσεις, θέλουμε να φεύγουμε από την καθημερινότητά μας και να βλέπουμε τα πράγματα πιο θετικά. Εμείς, στο roadtrip.cy, φιλοδοξούμε να σας ταξιδέψουμε, έστω και ραδιοφωνικά, θέλουμε να είμαστε το παράθυρο για τη θετική πλευρά των πραγμάτων. Γατί πάντα υπάρχει και η θετική πλευρά, φτάνει να θέλουμε εμείς να τη δούμε, να την ανακαλύψουμε.\nΕυτυχώς, ο τόπος μας προσφέρεται για ταξίδια και ανακαλύψεις. Απόδειξη γι’ αυτό, είναι σίγουρα τα τόσα roadtrip.cy που έχουμε ήδη κάνει μαζί. Νοερά, περπατήσαμε σε υπέροχα μονοπάτια της φύσης, κάναμε ποδήλατο σε όμορφα τοπία. Πήγαμε μαζί σε μικρά, άγνωστα χωριά και χαρήκαμε φύση, χαρήκαμε θρύλους και παραδόσεις. Επισκεφτήκαμε ταβέρνες και απολαύσαμε γεύσεις και μυρωδιές. Με λίγα λόγια, χαρήκαμε τον τόπο μας.\nΦαίνεται ότι το roadtrip.cy επηρεάζει και με άλλους τρόπους, όμως. Θέλω να αναφερθώ σε ένα μόνο παράδειγμα, παράδειγμα που μας ικανοποιεί ιδιαίτερα εδώ στον σταθμό. Πριν κάποιες εβδομάδες είχαμε κάνει την εκπομπή για τη Σιελιδονόμουττη, πάνω από τον Φαρμακά. Στο στήσιμο της εκπομπής, δεν βρίσκαμε πληροφορίες. Δεν υπήρχε ως σημείο στο Google Maps, δεν υπήρχαν γραπτές αναφορές. Ευτυχώς ένας πολύ καλός φίλος μάς πήρε από το χέρι και καταφέραμε να ανεβούμε στην κορυφή και να χαρούμε την απίστευτη θέα από εκεί πάνω. Δύο εβδομάδες μετά την εκπομπή, η Σιελιδονόμουττη ήταν πλέον καταγεγραμμένη στο Google Maps και πρόσφατα μάθαμε ότι κόσμος έχει αρχίσει τις επισκέψεις. Και το πιο σημαντικό είναι ότι το Κοινοτικό Συμβούλιο Φαρμακά έχει σχεδιάσει μονοπάτι της φύσης -μπράβο τους- και ήδη ζητά προσφορές για την κατασκευή του.\nΦυσικά, πρέπει να πούμε ότι το να γράφεις roadtrips για την Κύπρο είναι εύκολο, δυο δυσκολίες μόνο υπάρχουν: Η πρώτη, τι να πρωτοδιαλέξεις και η δεύτερη πώς να εκφράσεις όλα τα συναισθήματα που μπορεί να σου δημιουργήσει ο τόπος μας. Όπως και με τον σημερινό, αγαπημένο προορισμό. Σε τι να αναφερθούμε και τι να αφήσουμε πίσω; Ποια οπτική γωνιά να τονίσουμε; Για να γίνω πιο σαφής, σήμερα θα συνεχίσουμε την περιδιάβασή μας στον Ακάμα. Αν θυμάστε, σε προηγούμενή μας εκπομπή ξεκινήσαμε από τον Άγιο Γεώργιο της Πέγειας και καταφέραμε να φτάσουμε μέχρι τη Λάρα. Σε εκείνη την εκπομπή, ενθουσιαστήκαμε από την ομορφιά του τοπίου στο φαράγγι του Άβακα, στην Τοξεύτρα και στη Λάρα. Εντυπωσιαστήκαμε από τη σημασία που έχει η προστατευόμενη φύση, σημασία σε παγκόσμιο επίπεδο. Σκεφτείτε ότι, σύμφωνα με τη Διεθνή Ένωση για τη Διατήρηση της Φύσης, ο ετήσιος αριθμός των θηλυκών πράσινων χελωνών που γεννούν σε ολόκληρη τη Μεσόγειο είναι πολύ χαμηλός, μεταξύ 325 και 375. Αρκετές από αυτές γεννούν εδώ στην Τοξεύτρα και στη Λάρα. Θαυμάσαμε τη βιοποικιλότητα της άγριας ζωής, τις πανέμορφες παραλίες, συγκινηθήκαμε στη σκέψη και μόνο της γέννησης των μικρών χελωνών.\nΠεράσαμε ωραία αλλά καταφέραμε να πάμε μόνο μέχρι τη Λάρα. Ο Ακάμας είναι τεράστιος, 230 τετραγωνικά χιλιόμετρα ενταγμένα στο δίκτυο Natura 2000, εντυπωσιακή ποικιλία πανίδας και χλωρίδας, πολλά ενδημικά φυτά και πολλά ζώα δημιουργούν ένα εξαιρετικά ενδιαφέρον μωσαϊκό για το οποίο εμείς, οι Κύπριοι, θα πρέπει να είμαστε πραγματικά περήφανοι. Επιπλέον, ο Ακάμας μάς μαγεύει και με την ποικιλία τοπίων μέσα στην προστατευόμενη και παρθένα περιοχή. Απόκρημνες βουνοκορφές, δάση, κοιλάδες, χαράδρες, φαράγγια, φυσικές ακρογιαλιές, άγριοι βράχοι και αμμώδεις παραλίες, θαλασσινές σπηλιές, νησάκια. Ατέλειωτες πιθανότητες για να χαρούμε φύση, να χαρούμε το νησί μας. Πεζοπορία σε αρχαία μονοπάτια, σε χωματόδρομους, πάνω στους βράχους ή στην άμμο των παραλιών. Ορεινή ποδηλασία σε απίστευτες διαδρομές. Κολύμπι, σημεία θέας. Ο Ακάμας είναι πραγματικά ατέλειωτος. Γι’ αυτό, σήμερα θα δούμε μαζί ακόμα ένα κομμάτι του.\n(Φωτογραφία:Υπάρχουν τρεις ερμηνείες του ονόματος «Ακάμας» γλωσσολογικά.)\nΣτο μέλλον θα δούμε κι άλλα. Έχουμε στο στάδιο σχεδιασμού ακόμα τρεις διαδρομές μέσα στον Ακάμα. Δεν είναι ωραία να αγαπάς τον τόπο σου, να είσαι περήφανος και να ξέρεις γιατί;\nΥπάρχουν τρεις ερμηνείες του ονόματος «Ακάμας» γλωσσολογικά. Ας ξεκινήσουμε με τις δυο απλές. Η πρώτη και πιο απλή εκδοχή για την προέλευση του ονόματος αναφέρει πως προήλθε από το στερητικό α και το ρήμα «κάμνω». Δηλαδή, ακάμωτος στην Κυπριακή, που σημαίνει ακαλλιέργητος. Η δεύτερη εκδοχή προϋποθέτει το στερητικό α και το ρήμα «καίω», δηλαδή αυτός που δεν κάηκε. Σύμφωνα με την παράδοση, ο Ακάμας ήταν η μοναδική περιοχή της Κύπρου που δεν κάηκε ποτέ από τις πυρπολήσεις των Αράβων πειρατών. Αυτές ήταν οι απλές υποθέσεις για την προέλευση του ονόματος «Ακάμας».\nH τρίτη γλωσσολογική εκδοχή είναι η σύνδεση του στερητικού α με το ρήμα «κάμνω», που στα Αρχαία Ελληνικά σημαίνει «κουράζομαι», με το α μπροστά σημαίνει «ο ακούραστος», επίθετο που σύμφωνα με τη μυθολογία παραπέμπει σε τρεις πιθανούς αρχαίους ήρωες. Στον γιο του Αντήνορα και της Θεανώς και ήρωα του Τρωικού πολέμου, στον γιο του Θησέα και της Φαίδρας και ιδρυτή της αρχαίας πόλης Ακαμαντίδα στην Κύπρο, ή τον γιο του Θησέα και της Αριάδνης. Σύμφωνα με τον μύθο, ο Θησέας, όταν έμαθε τον θάνατο της αγαπημένης του Αριάδνης, επέστρεψε στην Αθήνα και παντρεύτηκε την αδελφή της, τη Φαίδρα. Μαζί της έκανε δύο γιούς, ο ένας από αυτούς ονομάστηκε Ακάμας. Ο Ακάμας, σύμφωνα πάντα με τον μύθο, συμμετείχε και στην άλωση της Τροίας. Μάλιστα, ήταν ένας από τους πιστούς ακολούθους του Οδυσσέα που βρίσκονταν μέσα στο Δούρειο ίππο. Μετά το τέλος του Τρωικού πολέμου, όπως και πολλοί άλλοι από τους ήρωες, ήρθε στην Κύπρο και ίδρυσε αποικία, την Ακαμαντίδα, δεν ξέρουμε πού. Πιθανότατα, όμως, στον σημερινό Ακάμα, όπου υπάρχουν αρκετές ενδείξεις για αρχαίους οικισμούς, οι οποίοι όμως δεν έχουν ανασκαφεί ακόμα.\nΞέρουμε ότι οι Σαρακηνοί πειρατές μετά από χρόνια κατέστρεψαν ολοσχερώς ό,τι υπήρχε στην περιοχή. Σήμερα, τα απολιθωμένα όστρακα, τα θραύσματα από πήλινα αγγεία αποτελούν πραγματικές ενδείξεις για την ύπαρξη αρχαίων οικισμών.\nΥπάρχει πολλή ιστορία στον Ακάμα, συνεχής ανθρώπινη παρουσία διαμέσου των αιώνων. Κάποια ευρήματα αρχαιολογικών ανασκαφών δείχνουν ότι η περιοχή πρωτοκατοικήθηκε κατά τη Νεολιθική περίοδο και τα παντού παρόντα βυζαντινά ξωκλήσια της χερσονήσου μαρτυρούν την ανάπτυξη διαφόρων οικισμών στα Ρωμαϊκά χρόνια. Η ιστορία του Ακάμα πάει πίσω πολλούς αιώνες και περιπλέκεται με πολλούς μύθους και μυθολογικές σκηνές. Η Αφροδίτη, ο Άδωνις, ο Απόλλωνας, η Ρήγαινα, ο Διγενής Ακρίτας, όλοι συνθέτουν ένα τοπίο μυστηριακό, παραμυθένιο. Παραμυθένιο, όμως, είναι και το τοπίο στον Ακάμα αλλά και τα χωριά στην περιφέρειά του. Χωριά, που σίγουρα αξίζουν επίσκεψη, ή μάλλον πολλές επισκέψεις. Η Ίνια, η Δρούσια, η Πέγεια, ο Κάθηκας, οι Αρόδες, το Νέο Χωριό, όλα χωριά με χαρακτήρα, απαράμιλλη γραφικότητα και ομορφιά. Έχουν καταφέρει να διατηρήσουν την πατροπαράδοτη ομογένεια στα υλικά χτισίματος, τοπική πέτρα που τη βλέπεις παντού. Σπίτια, περιτοιχίσματα, πλατείες, εκκλησάκια, με την ίδια πέτρα και την ίδια τεχνική δόμησης που μαζί, εμείς η παρέα του roadtrip.cy, θα τα επισκεφτούμε, οπωσδήποτε θα τα επισκεφτούμε.\nΣε αυτό το σημείο πρέπει, όμως, να επαναλάβουμε μια προειδοποίηση που είχαμε κάνει και στην προηγούμενη εκπομπή για τον Ακάμα. Συνήθως μιλάμε στην εκπομπή για προορισμούς που θα θέλαμε να χαρείτε και εσείς. Να επισκεφτείτε και εσείς και να ζήσετε την εμπειρία από πρώτο χέρι. Ο σημερινός προορισμός δεν είναι προσβάσιμος από κανονικούς δρόμους. Θα οδηγήσουμε σε επικίνδυνους δρόμους, γι’ αυτό, όσοι θα θελήσουν να τον επισκεφτούν θα πρέπει να είναι σίγουροι ότι ξέρουν τι κάνουν. Πρέπει να χρησιμοποιήσουν αυτοκίνητο με πολύ καλή τετρακίνηση, να έχουν, ως οδηγοί, εξαιρετικές ικανότητες στην εκτός δρόμου οδήγηση και τελευταίο, όσοι θα το τολμήσουν, για ασφάλεια, πρέπει να είναι με παρέα, ποτέ μόνοι.\n(Φωτογραφία: Πρέπει να χρησιμοποιήσουν αυτοκίνητο με πολύ καλή τετρακίνηση, να έχουν, ως οδηγοί, εξαιρετικές ικανότητες στην εκτός δρόμου οδήγηση και τελευταίο, όσοι θα το τολμήσουν, για ασφάλεια, πρέπει να είναι με παρέα, ποτέ μόνοι.)\nΕίμαστε έτοιμοι να ξεκινήσουμε, αλλά πριν μπούμε στο αυτοκίνητο για να φύγουμε, θέλω να σας δείξω ακόμα μια παραλία εδώ στη Λάρα. Στεκόμαστε στα ξύλινα σκαλιά που μας κατέβασαν στην παραλία και περπατάμε προς τα δεξιά, στο Βόρειο τέλειωμα της παραλίας. Η παραλία, η αμμουδιά δηλαδή, τελειώνει γιατί βλέπουμε βράχους να κατεβαίνουν μέχρι τη θάλασσα, άρα οπτικά, μέχρι εδώ ήταν. Εμείς προχωρούμε, περπατάμε μέσα από τους βράχους για καμιά δεκαριά μέτρα, συνεχίζουμε δίπλα από βραχώδη παραλία και σε 60-70 μέτρα φτάνουμε σε μια άλλη παραλία. Φανταστική, πάλι κόλπος ανοικτός, πάλι μεγάλος, αλλά αυτή η παραλία δεν είναι με άμμο. Βοτσαλάκια, πολύ μικρά, το πιο μεγάλο είναι σε μέγεθος φασολιού, σε όλα τα γήινα χρώματα που μπορείτε να φανταστείτε. Στεγνά, δεν φωνάζουν το χρώμα τους, εκεί που είναι βρεγμένα όμως, ή ακόμα, μέσα στο νερό, γυαλίζουν με έντονα, δυνατά, γήινα χρώματα: κίτρινο, μπεζ, καφέ, κόκκινο, μαύρο, υπέροχα, ποιητικά χρώματα, μέσα και έξω από το νερό. Αλλά εδώ θα χαρούμε και γαλήνη, είναι ίσως η πιο μοναχική παραλία του Ακάμα, ακόμα και το καλοκαίρι. Εδώ θα χαρούμε καφέ οπωσδήποτε και μετά θα ξεκινήσουμε τη διαδρομή μας.\nΕπιστρέφουμε στην παραλία της Λάρας, ανεβαίνουμε τα πολλά σκαλιά και πάμε στο αυτοκίνητο που είχαμε αφήσει στον χώρο παρκαρίσματος. Ξεκινάμε με κατεύθυνση προς την Ανατολή και ακολουθούμε για ένα περίπου χιλιόμετρο τον στενό χωμάτινο δρόμο. Φτάνουμε σε ένα λίγο πιο πλατύ χωματόδρομο, μην ψάχνετε ταμπέλες με οδηγίες, δεν υπάρχουν. Δεξιά, επιστρέφουμε προς Άγιο Γεώργιο της Πέγειας, εμείς πάμε αριστερά. Κακός, δύσκολος χωματόδρομος, με πολλή σκόνη, ακόμα και τώρα αυτή την εποχή, φανταστείτε τι γίνεται το καλοκαίρι. Γύρω μας, πολλοί αόρατοι, οι χαρακτηριστικοί θάμνοι της περιοχής, αλλά και άγριες παραλίες, βράχοι, αλλά υπέροχα κρυστάλλινα νερά. Συνεχίζουμε στον χωματόδρομο, κατεβαίνουμε μια ποταμωσιά, είναι η κατάληξη του ποταμού Μυρίλλη, ανεβαίνουμε από την άλλη πλευρά και αρχίζουμε να παρατηρούμε τη θάλασσα στα αριστερά μας.\n(Φωτογραφία: Η παραλία της Λάρας είναι παγκοσμίως γνωστός τόπος ωοτοκίας για την Πράσινη Χελώνα και την Καρέττα.)\nΣύντομα θα δούμε στο βάθος να ξεχωρίζουν δυο μεγάλοι βράχοι, οι «καραβόπετρες» όπως είναι γνωστοί αυτοί οι βράχοι, μέσα στη θάλασσα. Είναι το σημάδι ότι πρέπει να ακολουθήσουμε τον πρώτο χωματόδρομο δεξιά. Έχουν ιστορία οι καραβόπετρες, θα την πούμε σε λίγο. Θα πάμε δεξιά για να αρχίσουμε να ανεβαίνουμε το βουνό. Αν συνεχίζαμε ευθεία, θα περνούσαμε δίπλα σχεδόν από τις καραβόπετρες και μετά από κάποια χιλιόμετρα θα περνούσαμε πολύ κοντά στην παραλία «Γεράνησος», έναν απίστευτα ωραίο μικρό κόλπο με λεπτό βότσαλο και άμμο. Το νερό εδώ βαθαίνει απότομα και στη δεξιά πλευρά του πολλές μικρές σπηλιές κάτω από την επιφάνεια του νερού.\nΕδώ, μέσα σε αυτές τις σπηλιές, έχω δει τους πιο μεγάλους σορκούς που είδα ποτέ. Είναι πολύ δύσκολη η πρόσβαση, ο δρόμος, ο πολύ κακός δρόμος, περνά μέσα από μάντρες με πρόβατα, γι’ αυτό πολύ λίγοι ξέρουν αυτή την παραλία. Στη συνέχεια, ο δρόμος περνά από την περιοχή που χρησιμοποιούσαν σαν πεδίο βολής οι Άγγλοι μέχρι το 2000 και ευτυχώς μετά σταμάτησαν. Είναι η μόνη περιοχή που δεν έχει καθόλου πράσινο, «κρανίου τόπος» κυριολεκτικά, ήδη όμως η φύση άρχισε να το διορθώνει σιγά-σιγά με τον τρόπο της. Ο δρόμος, ο πολύ κακοτράχαλος δρόμος τερματίζει στον φάρο του Ακάμα. Δεν πάει μέχρι το Ακρωτήριο Αρναούτη. Λίγο πριν το πρώην πεδίο βολής, υπάρχει δρόμος που ανεβαίνει το βουνό και κατεβαίνει από την άλλη πλευρά του Ακάμα, τη βόρεια. Καταλήγει στη Fontana Amorosa, παραλία μαγική, ιδανική για κολύμπι με μάσκα-πέδιλα, υπέροχη. Είναι, όμως, σε κάποια σημεία του εξαιρετικά δύσκολος δρόμος, φανταστείτε ότι ένα κομμάτι του -πολύ κατηφορικό και απότομο- αποκαλείται «το κακοσκάλιν». Εμείς, ευτυχώς σήμερα, όπως είπαμε, μόλις δούμε τις καραβόπετρες, μπαίνουμε στον πρώτο (αρκετά δύσκολο) χωματόδρομο δεξιά για να αρχίσουμε να ανεβαίνουμε το βουνό.\nΣτα μισά περίπου της ανάβασης, θα συναντήσουμε το εκκλησάκι της Παναγίας του Βλου. Μικρό, λιτό και χωρίς καμιά διακόσμηση, η προσωποποίηση του ταπεινού. Υπάρχουν δυο εκδοχές για την προέλευση του ονόματος. Εσείς μπορείτε να διαλέξετε όποιαν θέλετε, εγώ, έχω διαλέξει. Η πρώτη εκδοχή λέει ότι πριν πολλά χρόνια πήγε να προσκυνήσει την εικόνα της Παναγίας ένας τυφλός. Μόλις ακούμπησε τα χείλη του στο εικόνισμα, αμέσως θεραπεύτηκε (θαύμα, θαύμα). Η εικόνα έγινε θαυματουργή και το εκκλησάκι ονομάστηκε η Παναγία του τυφλού, σε συντομία του Βλου.\nΗ άλλη εκδοχή λέει ότι εδώ υπήρχε παλιά πλούσιο μοναστήρι και δίπλα ένα μικρό χωριό, το Φλούδι, σε συντομία το Φλου, επί το κυπριακότερον, το Βλου. Σαρακηνοί πειρατές επιτέθηκαν στο μοναστήρι για να το λεηλατήσουν και το κατέστρεψαν με μανία. Όταν είδε η Παναγία τι έκαναν οι πειρατές, τους κυνήγησε. Τους έφτασε την ώρα που άνοιγαν πανιά για να φύγουν. Θυμωμένη όπως ήταν η Παναγία τούς καταράστηκε και μετέτρεψε τα καράβια τους σε πέτρες, κατ’ ακρίβεια σε καραβόπετρες. Τις καραβόπετρες που είδαμε προηγουμένως, ο καπετάνιος τους, όταν είδε τι έγινε, ξόδεψε όσα λεφτά είχε για να χτιστεί το σημερινό εκκλησάκι.\nΣυνεχίζουμε να ανεβαίνουμε προς τα πάνω, σε λίγο το τοπίο αλλάζει. Δέντρα, κυρίως πεύκα αρχίζουν να σχηματίζουν δάσος. Ο δρόμος συνεχίζει να είναι άσχημος χωματόδρομος αλλά είναι βατός. Έτσι κι αλλιώς εμείς πάμε σιγά γιατί απολαμβάνουμε τη φύση, το τοπίο και τη θέα που έχουμε προς τη θάλασσα σε κάποια σημεία. Είμαστε αρκετά ψηλά ήδη και βλέπουμε τις δαντελωτές παραλίες του Ακάμα. Πολλές, παρθένες και ατελείωτες, η φύση γύρω μας, λόγω εποχής, καταπράσινη, ολοζώντανη. Καμιά σχέση με την καλοκαιρινή εικόνα ξηρασίας. Συνεχίζουμε μέχρι να φτάσουμε σε ένα σημείο του δρόμου όπου σχηματίζεται μια διχάλα.\nΑν ακολουθήσουμε το δεξιό σκέλος, προς τα κάτω, πάμε στις Σμιγιές, μαγική τοποθεσία που θα επισκεφθούμε σε λίγο. Αν ακολουθήσουμε το αριστερό, ανεβαίνουμε στο πυροφυλάκιο «Πίανα». Η χερσόνησος του Ακάμα απειλείται από δυο παράγοντες.\nΤον παράγοντα άνθρωπο, εμάς δηλαδή, που θέλουμε να κτίσουμε παντού και να πουλήσουμε τα πάντα και τον παράγοντα πυρκαγιά. Η φωτιά είναι μόνιμη απειλή για όλη την Κύπρο, ειδικά τα καλοκαίρια, ακόμα περισσότερο εδώ όμως, λόγω της απομόνωσης. Για προστασία από την απειλή της φωτιάς, το Τμήμα Δασών έχει κατασκευάσει πυροφυλάκιο στην πιο ψηλή κορυφή του Ακάμα. Από εδώ, οι πυροφύλακες μπορούν να παρακολουθήσουν σχεδόν ό,τι γίνεται στη χερσόνησο. Αν υπάρξει καπνός, θα τον δουν, αν κάποιος κατασκηνώσει για να διανυκτερεύσει σε περιοχή που απαγορεύεται, θα τον δουν. Οι πυροφύλακες προστατεύουν τον Ακάμα 24 ώρες το 24ωρο, όμως μπορείτε να φανταστείτε τη θέα από εδώ. Θα θέλαμε να ανεβούμε στα Πίανα. Θα θέλαμε να δούμε τη θέα από το πυροφυλάκιο, το αποφεύγουμε όμως γιατί σε λίγο θα ακολουθήσουμε ένα μονοπάτι της φύσης που περνά από εδώ. Θα περπατήσουμε και θα χαρούμε κι εμείς αυτή τη θέα, θα κουραστούμε λίγο αλλά την θέα θα την απολαύσουμε. Έτσι κι αλλιώς χρειαζόμαστε άσκηση, ειδικά σήμερα μετά από όλο αυτό το κούνημα στους χωματόδρομους μέσα στο αυτοκίνητό μας.\nΦύγαμε από τη Λάρα, χαρήκαμε διαδρομή δίπλα από αγνές, παρθένες παραλίες του Ακάμα, περάσαμε από την Παναγία του Βλου, ανεβήκαμε ψηλά στο δάσος του Ακάμα και είμαστε στον αρκετά κακό χωματόδρομο για τις Σμιγιές. Τετρακόσια μέτρα υψόμετρο, πανέμορφη τοποθεσία, μέσα στο δάσος και τη γαλήνη. Υπάρχουν δύο εκδοχές για την προέλευση του ονόματος, μάλλον μια ιστορία αλλά με διαφορετικούς πρωταγωνιστές. Η ιστορία είναι ότι ο Άδωνις κυνηγούσε από έρωτα τη θεά Αφροδίτη για μέρες. Κατάφερε να την πιάσει εδώ, έσμιξαν εδώ και έτσι ο τόπος ονομάστηκε Σμιγιές. Η άλλη, η πιο πρόσφατη εκδοχή, έχει την ίδια ακριβώς πλοκή και κατάληξη, η μόνη διαφορά είναι ότι ήταν ο Διγενής Ακρίτας που κυνηγούσε και δεν κυνηγούσε την Αφροδίτη αλλά τη Ρήγαινα. Αν νομίζετε ότι οι καιροί αλλάζουν…\nΕν πάση περιπτώσει, το ότι έσμιξαν εδώ ή το ότι η παράδοση θέλει το σμίξιμο να έγινε εδώ, σίγουρα δεν είναι καθόλου τυχαίο. Μαγευτικό τοπίο, μακριά από οτιδήποτε, από χωριά και πόλεις, μέσα στην απόλυτη ησυχία του δάσους. Ειδικά αυτή την εποχή που η φύση είναι ολοζώντανη. Πυκνό, καταπράσινο δάσος, με απίστευτες εικόνες, τοπία ικανά να μαγέψουν οποιονδήποτε επισκέπτη.\nΣτην περιοχή υπάρχουν τρία μονοπάτια της φύσης. Το μονοπάτι «Αφροδίτη», το μονοπάτι «Άδωνις» που ξεκινούν και τα δύο από τα λουτρά της Αφροδίτης και το μονοπάτι «Σμιγιές» που ξεκινά από εδώ. Και τα τρία μονοπάτια είναι πανέμορφα, προτιμώ σήμερα να κάνουμε μαζί, αυτό, τις Σμιγιές, γιατί θα μας χαρίσει περισσότερη θέα από ψηλά.\n(Φωτογραφία: Και τα τρία μονοπάτια είναι πανέμορφα, προτιμώ σήμερα να κάνουμε μαζί, αυτό, τις Σμιγιές, γιατί θα μας χαρίσει περισσότερη θέα από ψηλά.)\nΒάλαμε τις μπότες μας, τις ειδικές για περπάτημα και είμαστε έτοιμοι να ξεκινήσουμε πεζοπορία στο μονοπάτι της φύσης Σμιγιές. Θα πρόσθετα ότι οι μπότες είναι απαραίτητες γιατί υπάρχουν φίδια στην περιοχή και σίγουρα οι μπότες προσφέρουν περισσότερη προστασία. Πριν ξεκινήσουμε να πούμε ότι εδώ, στις Σμιγιές, το Τμήμα Δασών έχει δημιουργήσει εκδρομικό χώρο για περίπου 600 άτομα με όλες τις διευκολύνσεις. Τόποι για άναμμα φωτιάς με ασφάλεια, τραπέζια, καθίσματα, τρεχούμενο νερό, καλά οργανωμένος χώρος με ωραία διαρρύθμιση. Ό,τι πρέπει για ξεκούραση στην επιστροφή. Αν θέλει κάποιος να έρθει και δεν θέλει να ταλαιπωρηθεί χρησιμοποιώντας τον δρόμο από τον οποίο ήρθαμε εμείς, πολύ απλά έρχεται από το Νέο Χωρίο, 3 με 4 χιλιόμετρα καλού χωματόδρομου.\nΥπάρχουν δύο εκδοχές του μονοπατιού που ξεκινά από εδώ, η μικρή διαδρομή και η μεγάλη. Η μικρή έχει μήκος 2,5 χιλιόμετρα και διάρκεια 1 περίπου ώρα, η μεγάλη 6 χιλιόμετρα, 2 ώρες και κάτι. Εμείς σήμερα θα περπατήσουμε τη μικρή διαδρομή, γιατί θέλουμε να χαρούμε περπάτημα, αλλά θέλουμε να χαρούμε κυρίως τη θέα.\nΞεκινάμε, λοιπόν, περπάτημα και σε ένα περίπου χιλιόμετρο είμαστε στην πλαγιά της βουνοκορφής Πίανα, περνάμε 200 μέτρα από το πυροφυλάκιο. Περπατάμε μέσα στα πεύκα και στα αριστερά μας έχουμε μια απίστευτη θέα προς τη δυτική ακτογραμμή του Ακάμα, σχεδόν όλη τη δυτική ακτογραμμή. Βλέπουμε από αυτό το ύψος και αυτή την απόσταση τη δαντέλα που σχηματίζουν οι παραλίες του νησιού μας, το πιο δυτικό κομμάτι του τόπου μας. Θαυμάζουμε από ψηλά τις παραλίες που περάσαμε προηγουμένως με το αυτοκίνητο, τη Λάρα, τον Μυρίλλη, τις Καραβόπετρες, την Γεράνησο, βλέπουμε σχεδόν μέχρι την μύτη στο ακρωτήρι Αρναούτη. Θαυμάσια εικόνα, από αυτές που δεν θέλεις να φωτογραφίσεις γιατί ξέρεις ότι η φωτογραφία θα αδικήσει την πραγματική ομορφιά. Εξάλλου, ένας πολύ δικός μου άνθρωπος, άνθρωπος που εκτιμώ βαθιά, λέει ότι αυτά που πραγματικά αξίζουν, αυτά που ούτως ή άλλως θα τα θυμάσαι, δεν χρειάζονται φωτογράφιση. Τα έχουμε μέσα μας βαθιά και τα φέρνουμε στο παράθυρο της μνήμης όποτε χρειάζεται. Αυτή η εικόνα ανήκει σε αυτή την κατηγορία, σίγουρα. Θα τη φυλάξουμε σε ειδική θέση στη μνήμη μας και θα τη φέρνουμε στο παράθυρο, όποτε χρειάζεται, στα δύσκολα.\nΕμείς, η παρέα του roadtrip.cy είμαστε στο μονοπάτι της φύσης «Σμιγιές», τη μικρή διαδρομή. Δυσκολευόμαστε να περπατήσουμε όχι γιατί είναι δύσκολο το μονοπάτι. Το μονοπάτι είναι αρκετά εύκολο, αλλά δυσκολευόμαστε να προχωρήσουμε γιατί μας μαγεύει η θέα. Βλέπουμε όλη τη δυτική ακτογραμμή του Ακάμα, όλες τις παραλίες και κολλάμε, πώς να προχωρήσουμε, θα προχωρήσουμε όμως γιατί ξέρουμε τι μας περιμένει σε λίγο. Είμαστε ψηλά, περίπου 400 μέτρα υψόμετρο, μέσα στο καταπράσινο δάσος, η φύση γύρω μας είναι θαυμάσια, ολοζώντανη, το απολαμβάνουμε.\nΣυνεχίζουμε το περπάτημα και το μονοπάτι, που -είπαμε- είναι κυκλικό, αρχίζει να παίρνει κατεύθυνση βόρεια, βορειοανατολική. Και αλλάζει η θέα. Τώρα έχουμε θέα στα δεξιά μας, προς τον κόλπο της Χρυσοχούς, βλέπουμε το Λατσί και το λιμάνι του, την Πόλη της Χρυσοχούς, μαντεύουμε τον μόλο της λίμνης, βλέπουμε την παραλία της Αργάκας, μέχρι και τον Πωμό… Υπέροχες εικόνες που μας κάνουν να αγαπάμε ακόμα παραπάνω το νησί μας.\nΠραγματικά, μαγικές οι εικόνες από το μονοπάτι της φύσης «Σμιγιές» στον Ακάμα. Όμως, η θέα που μας παγώνει και μας κάνει να σταματήσουμε για όσο γίνεται παραπάνω, να απορροφήσουμε όση παραπάνω Κύπρο γίνεται είναι η εικόνα που έχουμε στα αριστερά μας. Οι παραλίες της βόρειας ακτής του Ακάμα. Η Fontana Amorosa, το Blue Lagoon, ο κόλπος του Μανώλη, το Αμφιθέατρο, το Κολπούδιν, απίστευτη εικόνα, εξαιρετική ομορφιά, έχουμε κολλήσει και δεν θέλουμε να φύγουμε. Εγώ προσωπικά έχω πολλές δυνατές αναμνήσεις από όλες αυτές τις παραλίες. Ο μόνος τρόπος να ξεκολλήσω είναι η σκέψη, η συνειδητοποίηση, ότι ακόμα και εγώ χρησιμοποίησα τον όρο Blue Lagoon. Το κανονικό τοπωνύμιο δεν είναι στα Αγγλικά, υπάρχει όνομα στη γλώσσα μας, που μας το παρέδωσαν οι παππούδες μας και πρέπει να το σεβαστούμε. Επειδή κάποιος επισκέπτης, ξένος προφανώς, κάποτε είπε, «Oh look, a blue lagoon, it’s beautiful!», μας άρεσε το ξενικό και το αναμασούμε συνέχεια. Το γράψαμε και στους χάρτες μας… Το κανονικό τοπωνύμιο είναι «Το νησί της χαμηλής», επειδή υπάρχει ένα χαμηλό, επίπεδο νησάκι μέσα στον κόλπο. Αυτό μας κληροδότησαν, αυτό πρέπει να χρησιμοποιούμε… Αστειευόμενος, τι έρχεται μετά, θα αποκαλούμε την «Άσπρη Μούττη» White Nose και τον «Άγιο Παύλο» Sao Paolo; Και το «τρεις ελιές τζιαι μια τομάτα» three olives and one tomato;\nΤελειώνει το περπάτημα στο μονοπάτι και επιστρέφουμε στις Σμιγιές. Καθόμαστε σε ένα από τα πολλά παγκάκια για λίγη ξεκούραση και σκεφτόμαστε μήπως ήταν καλύτερα να ακολουθούσαμε τη μεγάλη διαδρομή; Θα περνούσαμε από τα σημεία που χαρήκαμε ήδη, αλλά θα βλέπαμε και άλλη Κύπρο. Η μεγάλη διαδρομή περνά από τα παλιά μεταλλεία, τις εγκαταστάσεις μαγνησίου και τους εγκαταλελειμμένους κλιβάνους καθώς και μέσα από ένα πιο πυκνό τμήμα του δάσους του Ακάμα. Θα μπορούσαμε ακόμα να δούμε τον Πύργο της Ρήγαινας, τον Άγιο Μηνά, τον Άγιο Κόνωνα, το Νέο Χωριό.\nΑπό την άλλη, ο Ακάμας είναι κυριολεκτικά ατέλειωτος. Θα μπορούσαμε να τον περπατάμε για μέρες και να ανακαλύπτουμε συνέχεια καινούργιες ομορφιές. Είναι ένας θησαυρός, ή μάλλον ένα θησαυροφυλάκιο ιστορίας, τοπίων, πανίδας, χλωρίδας, παραλιών, χωριών, θρύλων, παράδοσης. Επιπλέον, είναι ένα οικοσύστημα από μόνος του, που χρειάζεται την αγάπη, την φροντίδα και την προστασία μας. Δεν λυπάμαι που δεν κάναμε την μεγάλη διαδρομή. Θα ξανάρθουμε και θα δούμε πολλά ακόμα στον Ακάμα. Θα κάνουμε τουλάχιστον ακόμα δυο εκδρομές σε αυτό τον μαγικό τόπο.\nΣτην αρχή είχαμε πει ότι στις μέρες μας, όλοι έχουμε έντονη την ανάγκη για ταξίδι, ταξίδι στην πράξη αλλά και ταξίδι νοερό. Θέλουμε να δραπετεύουμε με οποιαδήποτε ευκαιρία. Το τελευταίο διάστημα, δεν είχαμε ευκαιρίες για καινούργιες εμπειρίες, μια ευκαιρία για φρέσκες εικόνες, νέες παραστάσεις, θέλουμε να φεύγουμε από την καθημερινότητά μας και να βλέπουμε τα πράγματα πιο θετικά.\nΕμείς, στο roadtrip.cy ελπίζουμε ότι καταφέραμε να σας ταξιδέψουμε, έστω και νοερά, ότι πετύχαμε, να είμαστε η θετική πλευρά των πραγμάτων. Γιατί πάντα υπάρχει και η θετική πλευρά, φτάνει να θέλουμε εμείς να τη δούμε, να την ανακαλύψουμε. Ευτυχώς ο τόπος μας προσφέρεται για ταξίδια και ανακαλύψεις. Στο νησί μας υπάρχουν πολλά ακόμα μυστικά που μας περιμένουν να τα ανακαλύψουμε.\nΣήμερα χαρήκαμε το αυτοκίνητό μας, εξαιρετική διαδρομή στην κυπριακή φύση, απολαύσαμε τοπία, υπέροχη μουσική, περπατήσαμε σε μονοπάτια, σε παραλίες, δάση, μοιραστήκαμε ιστορία, θρύλους και παραδόσεις του τόπου μας, νιώσαμε περήφανοι, φανταστήκαμε, ταξιδέψαμε. Δημιουργήσαμε εικόνες για να τις πάρουμε μαζί μας στην καθημερινότητά μας και να χρωματίσουμε τα πεζά.\nΗ απίστευτη ιστορία 3 κοριτσιών που τις οδήγησε στον... γύρο της Αμερικής\nΟι φανταστικές φωτογραφίες μιας ασυνήθιστης περιπέτειας\n24/07/2021 | TRAVEL\nΉσυχες παραλίες για ξέγνοιαστες βουτιές\nΠού θα απολαύσεις θάλασσα και ηρεμία\n25/07/2021 | TRAVEL\n5 καταρράκτες της Κύπρου για να επισκεφτείς αν βαριέσαι να πας θάλασσα\n23/07/2021 | TRAVEL\n7 μικρές αποβάθρες θα κατασκευαστούν στο παραλιακό μέτωπο Μακένζι\nΤι αναφέρει ο Δήμαρχος της Λάρνακας.\nΕλληνικά νησιά: Τι αλλάζει στο πρωτόκολλο καραντίνας\nΟι χώροι των πλοίων που δέχονταν έως τώρα κάποιο κρούσμα μόνο εν πλω, θα μεταφέρουν και κρούσματα ...\n20/07/2021 | TRAVEL\n19/07/2021 | TRAVEL\n18/07/2021 | TRAVEL\n15/07/2021 | TRAVEL\n14/07/2021 | TRAVEL\n12/07/2021 | TRAVEL\nΠοια είναι η λευκή εκκλησία στην Κύπρο με τον 25 μέτρων σταυρό;\nΗ εντυπωσιακή εκκλησία στον δρόμο προς τον Κύκκο\n5 μονοπάτια της φύσης που αξίζει να περπατήσεις


“Από τότε που γύρισα δεν έχω υπάρξει χαρούμενος ούτε μια μέρα” | ebasket.gr\nΚεντρική Basket League Παναθηναϊκός “Από τότε που γύρισα δεν έχω υπάρξει χαρούμενος ούτε μια μέρα”\n“Από τότε που γύρισα δεν έχω υπάρξει χαρούμενος ούτε μια μέρα”\nΔημοσίευση στις 06/03 0:18\nΑπογοητευτική εμφάνιση για τον Παναθηναϊκό που διασύρθηκε από την ΤΣΣΚΑ Μόσχας (66-97) γνωρίζοντας την πιο βαριά ήττα της ιστορίας του. Ο Ρικ Πιτίνο, μίλησε για την κακή εικόνα της ομάδας στα τελευταία παιχνίδια, τόνισε ότι από τότε που γύρισε δεν έχει υπάρξει χαρούμενος ούτε μια μέρα, και έδωσε το σύνθημα για ανάκαμψη στα επόμενα ματς.\n«Προφανώς, ο οργανισμός είναι απογοητευμένος, όπως και ο κόσμος. Οι προπονητές και οι παίκτες είναι απογοητευμένοι με τέτοια εμφάνιση. Δεν κάνει καλό να φωνάζεις στους παίκτες ή να τους… αδειάσεις, σας το λέω από εμπειρία. Ξέρουμε τα προβλήματα ως προπονητές. Μένουν επτά ματς, πρέπει να βρούμε τις λύσεις. Αν παραπονιόμαστε για το ταλέντο, τα μις ματς και τα σουτ, δεν θα βοηθηθούμε. Έχουμε 8/50 3π. στα τελευταία δύο ματς. Δεν έχουμε μέσα παιχνίδι μέσα στη ρακέτα. Ο Ίαν μπορεί να το κάνει, έχει βρει τη φυσική του κατάσταση και του δίνουμε συγχαρητήρια. Δεν ήμασταν καλοί στα ριμπάουντ, όπως και όλη τη σεζόν. Η περσινή ομάδα είχε ως Νο. 1 πλεονέκτημα τον αιφνιδιασμό. Το έλεγα πάντα αυτό. Από τους 15-18 αιφνιδιασμούς ανά ματς που είχαμε πέρυσι, έχουμε 5 κατά μέσο όρο φέτος. Δεν παίζουμε καλή άμυνα, χάνουμε τα ριμπάουντ και δεν βγαίνουμε στο ανοιχτό γήπεδο, σε αντίθεση με πέρυσι. Δεν έχουμε παιχνίδι μέσα από τρανζίσιον, δύσκολα εκμεταλλευόμαστε τα μις ματς και εξαρτιόμαστε από τα σουτ και αυτό δεν είναι καλό για εμάς».\nΓια την πτωτική πορεία του Παναθηναϊκού στα τελευταία παιχνίδια: «Νομίζω πως παίξαμε σκληρά με τον Ολυμπιακό. Είχαμε πρόβλημα στην αντιμετώπιση του ΜακΚίσικ. Σκόραρε εύκολα. Είχαμε προβλήματα αμυντικά, το είδαμε στο βίντεο. Όταν χάνεις τα σουτ η ψυχολογία σου στην άμυνα μειώνεται. Δεν θα δώσω δικαιολογίες, είναι σημάδι αδυναμίας. Έχει να κάνει με το ποιοι είμαστε. Δεν έχουμε εξαιρετικό παιχνίδι στο low post, ούτε εξαιρετικό σουτ. Ακόμα και όταν παίζουμε καλά, δεν φτάνουμε το περσινό επίπεδο στο ανοιχτό γήπεδο. Μια ομάδα χωρίς μέγεθος, που δεν σουτάρει καλά, θα αντιμετωπίζει προβλήματα σε αγώνες όπως ο σημερινός. Μας κέρδισαν σε επίπεδα δύναμης, ακόμα και ο Κουφός το έκανε στο low post».\nΓια τις τέσσερις σερί ήττες του και το πόσο εύκολο είναι να αντιδράσει η ομάδα: «Δεν είναι εύκολο. Είναι πολύ δύσκολο. Δεν υπάρχει εύκολη απάντηση σε αυτή την ερώτηση. Χάνουμε και μπορούμε να βρούμε 5-6 λόγους γι’ αυτό, όπως τους έχω βρει. Πρέπει να μην βασιζόμαστε στο σουτ, αλλά να παίζουμε εκπληκτική άμυνα. Έτσι θα έχουμε μια ευκαιρία να κερδίσουμε. Έπρεπε να βάλουμε μέγεθος απόψε, να χρησιμοποιήσουμε ένα πιο ψηλό σχήμα, για να παίξουμε άμυνα. Ούτε αυτό δούλεψε. Δεν υπάρχει εύκολη απάντηση. Μπορεί να δοκιμάσω ζώνη στην άμυνα, το έχω σκεφτεί αυτό. Δεν υπάρχει εύκολη απάντηση σε αυτή την ερώτηση.\nΚαι κάτι ακόμα, που θα πρέπει να σταματήσουμε. Κάθε φορά που διεισδύουμε στο καλάθι και δεν παίρνουμε ένα σφύριγμα, ουρλιάζουμε στους διαιτητές. Μας στοίχισε οκτώ αιφνιδιασμούς απόψε. Όταν κάνουμε παράπονα στους διαιτητές, ο αντίπαλος βρίσκει μις ματς. Αυτό πρέπει να σταματήσει, πραγματικά. Είναι εκνευριστικό. Δεν είναι δύσκολο να προετοιμαστείς για την ΤΣΣΚΑ, ξέρεις τι κάνει και πώς αγωνίζεται με τον Μάικ Τζέιμς. Πρέπει να εκτελέσεις το πλάνο σου και να μην τους επιτρέπεις να ακουμπούν την μπάλα στη ρακέτα. Δεν κάναμε καλή δουλειά σε αυτό απόψε».\nΓια τα δικά του λάθη: «Προπονούμαστε καλά και σκληρά. Δεν πιστεύω πως υπάρχει ένα συγκεκριμένο λάθος. Δεν είμαστε καλοί στο low post, την άμυνα, τις αλλαγές στην άμυνα και τα ριμπάουντ. Δεν υπάρχει ένα πράγμα, αλλά επτά, που θέλω να αλλάξω στην ομάδα. Είμαι αισιόδοξος, ελπίζω πως υπάρχει χρόνος. Δεν είμαι σίγουρος, το ελπίζω. Στην επίθεση λέω ότι δεν πρέπει να παίρνουμε δύσκολα σουτ και στην άμυνα να βάζουμε τα χέρια μας σε κάθε σουτ, να μαρκάρουμε τον αντίπαλο. Στο ΝΒΑ αν το κάνεις αυτό, ο αντίπαλός σου σουτάρει με 42% ποσοστό. Στα τελευταία δύο ματς επιχειρήμε 50 τρίποντα. Τα περισσότερα ήταν ελεύθερα. Περίπου 45 σουτ ήταν με καλές προϋποθέσεις. Πήραμε μια καλά σουτ, αλλά αστοχήσαμε.\nΕίπα και νωρίτερα πως δεν κάνει καλό να τα βάζεις με τους παίκτες. Η απάντηση των προβλημάτων είναι να εκτελέσουμε καλύτερα το πλάνο μας, να είμαστε χαρούμενοι και θετικοί, να προσπαθήσουμε να κάνουμε μόνο νίκες και να μπούμε στα πλέι οφ. Από τότε που γύρισα δεν είμαι χαρούμενος ούτε μια μέρα. Όχι με την προπόνηση, αλλά με το πώς αγωνιζόμαστε. Υπάρχουν βασικά πράγματα που πρέπει να κάνουμε και τα κάνουμε. Δεν μπορείς ξαφνικά να γίνεις πιο ψηλός. Δεν είμαι χαρούμενος ή ευχαριστημένος. Όμως, ακόμα πιστεύω στο θετικό κίνητρο. Θα το κάνουμε στα τελευταία επτά ματς. Μετά θα πάρουμε τις αποφάσεις μας. Έχουν μείνει επτά ματς. Πρέπει να παίξουμε καλά για να πάμε στα πλέι οφ και να γυρίσουμε την κατάσταση σε ένα βράδυ. Όλες οι ομάδες χρειάζονται τα ματς, για τους δικούς τους λόγους. Μια – δυο νίκες δεν θα μας πάνε στα πλέι οφ. Θέλουμε τρεις – τέσσερις νίκες για να τα καταφέρουμε. Δώστε τα εύσημα στην ΤΣΣΚΑ, ήταν καλύτερη σε όλες τις θέσεις. Έχουμε αδυναμίες, όμως η αποψινή εμφάνιση δεν ήταν ενδεικτική του ποιοι είμαστε».\nΠροηγούμενο Βαλένθια – Αρμάνι Μιλάνο 81-83\nΕπόμενο Επιστροφή Κάρι, ήττα για Ουόριορς (vid)